qundao/data-zh-poetry huggingface dataset:
淮陰阻風讒風伯
作者：陳舜俞
朝代：宋

滔滔淮水，溢楚之疆。
原田其潴，城郭爲防。
浸以廣兮不可涉，浩乎險兮不可航。
粵有行者，欲泝其央。
編莞爲帆，植木爲檣。
幸飄風以憑乘，遂吾歸而徜徉。
爾風謂何，不自西北，阻我攸往。
維伯是職，悠悠水濱，奚獨予留。
有百其役，若千其艘。
粟麥兮中都之餉饋，布帛兮赤縣之衣裘。
府臣引領以僂指，挽夫坐糧而寢餱。
伯復不知，天子聖神，以民爲憂。
聞此方國，常墊橫流。
分筆舌于嚴署，咨瘡痏于諸侯。
有淑使者，仁豐義脩。
體上所囑，同辭合謀。
今此欲往，會于道周。
倡和出話，下民以休。
風之不遂，非伯誰尤。
上帝可訴，讒言孔庶。
將伯是怒，不如風兮命之去。
沁園春
作者：陳若水
朝代：宋

拂袖歸來，懶踏前回，京華軟塵。算宦遊雖好，何如生處，急流勇退，贏得閒人。身羨仙翁，蕭然野服，笑詠東溪溪上亭。頭猶黑、甚丰姿鶴瘦，標緻梅清。今年轉覺精神。便次第平頭八十人。肯又拋渭釣，似周尚父，且來洛社，作宋耆英。報答明恩，一時分付，賢子賢孫事業新。丹心在，尚瓣香歲歲，遙祝堯齡。
沁園春
作者：陳草閣
朝代：宋

霜剝枯崖，何處郵亭，玉龍夜呼。喚經年幽夢，悠然獨覺，參橫璇漢，漏徹銅壺。漠漠風煙，昏昏水月，醉聳詩肩騎瘦驢。孤吟處，更尋香弔影，搔首踟躕。古心落落如予。悄獨立高寒凌萬夫。對荒煙野草，淺溪沙路，班荊三嗅，此意誰如。高臥南陽，歸來彭澤，借問風光還似無。難窮處，待憑將妙手，作歲寒圖。
僧可正真贊
作者：陳著
朝代：宋

古巖氣骨，春風面皮。
是人認得靈溪，靈溪元自不知。
一片妙莊嚴域，千古萬古光輝。
本堂老人書。
吳景年真贊
作者：陳著
朝代：宋

其容淵，其髯掀，其服野，其冠圜。
是誰筆之得其粗焉，孰若見君於此筆之外，而知君於此筆之前。
氣以直而肆，神以藏而全。
付所無於自信，處所有如不然。
夫固欲謝吳楚之塵，而游戲乎羲皇之天也。
喜遷鶯
作者：陳著
朝代：宋

南廬佳號。是自許孔明，經綸才調。對柳鳴琴，憑花制錦，小試一同談笑。怎知畫簾難駐，忽又星輿催召。但讖得、耀碑潭水月，交光相照。驛道。春正好。簇帳擎杯，聽取殷勤禱。略鱠松鱸，便膺芝鳳，陵溯紫清津要。當家得時行志，回首舊封文廟。疏化雨，障狂瀾不盡，生生芹藻。
如夢令
作者：陳著
朝代：宋

家在明山南住。身在明山西路。回首碧雲端，自笑不如飛鶩。飛去。飛去。飛入明山深處。
如夢令
作者：陳著
朝代：宋

晚泊江灣平處。楚楚蘋花自舞。風翦雨絲輕，江上潮生船去。看取。看取。溼櫓不驚鷗鷺。
念奴嬌
作者：陳著
朝代：宋

雨簾高卷，見榴花、應怪風流人老。是則年年佳節在，無奈閒心悄悄。巧扇風輕，香羅雪溼，夢裡曾看了。如今溪上，歡盟分付年少。偏是眉好相宜，呼兒扶著，把菖蒲迎笑。說道浮生饒百歲，能有時光多少。幸自清貧，何妨樂趣，譜入瑤琴調。杯杯酒滿，這般滋味誰曉。
念奴嬌
作者：陳著
朝代：宋

暑天向晚，最相宜、一簇涼生新竹。瀟灑軒窗還此景，此景真非凡俗。猿鶴相隨，煙霞自在，與我交情熟。人生如夢，箇中堪把心卜。休嘆烏兔如飛，功名富貴，有分終須足。不管他非非是是，不管他榮和辱。淨幾明窗，殘編斷簡，且恁閒勞碌。流螢過去，文章如在吾目。
念奴嬌
作者：陳著
朝代：宋

曉村深處，記當年、輕被東風吹別。重得相看春雨屋，心事從頭細說。深院燈寒，流蘇帳暖，曾夢梅花月。如今何在，消凝分付啼鴂。亭館飛入腥煙，殘香惟有，數朵酴醿雪。舊燕尋巢來又去，也覺雙飛聲咽。泛梗生涯，空花世界，且做杯中活。可人蘭玉，風光還有時節。
念奴嬌
作者：陳著
朝代：宋

洛陽地脈，是誰人、縮到海涯天角。綠樹成陰芳霧底，得見當年臺閣。園杏貴客，海棠姬侍，擁入青油幕。人間那有，風流天上標格。如困如懶如羞，夜來應夢入，西瑤仙宅。為你閒風輕過去，□□不教妨卻。嬌不能行，笑還無語，惟把香狼藉。花花聽取，年年無負春約。
念奴嬌
作者：陳著
朝代：宋

百年光景，算山中、多佔人間分數。一片清風梅是主，彈壓粗花俗樹。小小魚池，深深鶯谷，曲曲香雲路。堪詩堪畫，是天分付閒處。聞要跨鶴西遊，家林自好，且何妨留駐。趁取酴醿新煮酒，燒筍煎花為具。萬事皆空，千金一刻，底用閒愁苦。無情杜宇，笑他催我歸去。
念奴嬌
作者：陳著
朝代：宋

緊頭上立，問如何、猶向清溪盤礴。應為春防須熟局，且借輕裘彈壓。野聚晴炊，煙波暖唱，盡出江南北。從容歸袞，三年功滿棋柝。真個福比南山，誰無富貴，無此團圞樂。錦瑟瑤琴清對處，青紫諸郎參錯。楚楚孫枝，溫溫婿玉，簾幕歡聲拍。摳衣小子，壽公也趁龜鶴。
念奴嬌
作者：陳著
朝代：宋

翠雲弄曉，芰荷香、微透涼颸簾箔。彩袂蹁躚歡舞處，勾引銜桃雙鶴。驟馬風前，奔鯨浪裡，獨有壺天樂。如何不醉，放教杯量寬著。消得壽八千春，百分才一，更童顏如渥。聽取飛瓊含笑道，堪學孩兒書額。舄令驂鳧，瑤仙跨鳳，喜聚家人醵。心香遙上，也隨風過蓬弱。
念奴嬌
作者：陳著
朝代：宋

輕衫短旆，幾年來、遊遍江南江北。擾擾浮生爭富貴，金碧樓臺滿目。廈屋千間，夜床八尺，此理誰能燭。翩然歸去，家山是事都足。笑指舊隱逍遙，分猿鶴地，雲頂栽花竹。乘興生涯隨處好，卜市心□新築。山色窺簾，杏陰依戶，門外從塵俗。朱顏雪鬢，清閒十二分福。
慶春澤
作者：陳著
朝代：宋

翔鳳闌干，啼鵑院宇，相逢似夢才醒。誰道無情，飛紅舞翠歡迎。青春綠髮花前飲，醉自歌、記那時曾。到如今，心事淒涼，怕說芳盟。追思艮嶽歸來後，穩依山護得，雨翮風翎。燕燕鶯鶯，從他巧舌饒聲。翩翩一種天然豔，笑向人、不與春爭。羨花花，好歲寒交，有臥雲亭。
慶春澤
作者：陳著
朝代：宋

春困時光，風流昨夢，逢花便自醒醒。回首宣和，宮鶯掖燕相迎。歸來只戀春山好，到上林、枉是親曾。又誰知，自有蟠松，相與論盟。闌干可是妨飛去，怕驚塵涴卻，翠羽紅翎。舞態亭亭，渾疑暗折韶聲。忺人眼處還看破，道鳳來、難與真爭。醉扶歸，但見啼鵑，怨夕陽亭。
林樂閒真贊
作者：陳著
朝代：宋

皎然其毛顔也似玉，癯然其骨相也似竹。
悠悠然其心也，雲與上雲與下，飄飄然其身也，江之南江之北。
此所謂樂閒之道人，贊之者本堂老夫之醉墨。
水龍吟
作者：陳著
朝代：宋

蓬萊風月神仙，卻來平地為霖雨。乾坤清了，如今多是，退行一步。寸寸歸心，輕軒娛侍，竹溪花圃。奈君王眷眷，蒼生戀戀，那肯放、錢塘渡。天也知公此意，問昇平、要抽身去。把些夏潦，和些秋哨，輕輕綴住。一轉移來，元勳力量，他誰堪付。待汾陽、了卻中書，別又商量出處。
水龍吟
作者：陳著
朝代：宋

百花開遍園林，又春歸也誰為主。深黃淺紫，嬌紅膩白，他誰能妒。似不勝情，醉歸花月，夢迴雲雨。又豐肌、恰被東風搖動，盈盈底、霓裳舞。世事紛紛無據。與楊花、飛來飛去。當年斗大，知他多少，蜂窺蝶覷。金谷春移，玉華人散，此愁難訴。漫尋思，承詔沈香亭上，倚闌干處。
水龍吟
作者：陳著
朝代：宋

好花天也多慳，放遲留做殘春主。豐肌弱骨，晴嬌無奈，新妝相妒。翠幕高張，玉闌低護，怕驚風雨。記年時、多少詩朋酒伴，逢花醉、簪花舞。那料無情光景，到如今、水流雲去。殘枝剩葉，依依如夢，不堪相覷。心事誰知，杜鵑饒舌，自能分訴。日西斜，菸草悽悽，望斷洛陽何處。
水龍吟
作者：陳著
朝代：宋

玉麟堂上神仙，算來便合歸廊廟。天教且住，堂堂裘帶，舒舒旗纛。一笑談中，遍江淮上，太平花草。待金甌揭了，黃扉坐處，祗依此、規模好。恰似虹流節後，慶生申、佳期還到。乾坤開泰，君臣相遇，機緣恁巧。誰信蒼生，舉頭凝望，鋒車催召。向蕪湖，更有無言桃李，顧春風早。
水龍吟
作者：陳著
朝代：宋

玉鰲頭上蓬萊，十分好處饒松壑。無邊風月，陰陰喬木，重重華萼。秋水門庭，淡交簪履，隨宜斟酌。向西風回首，雙旌縹緲，從天下、招琴鶴。是則陽春有腳。被金華、洞天留著。相傳好語，新來初見，分明鼓角。田裡相安，褲襦歌了，卻來持橐。稱年年，橘綠橙黃時節，與松喬約。
水龍吟
作者：陳著
朝代：宋

杜鵑啼正忙時，半風半雨春慳霽。酴醿未過，櫻甜初熟，梅酸微試。一種紅芳，九苞真色，舞窗翻砌。自仙樊去後，無人題鳳，闌干外、成孤媚。誰信陽春妙手，錦雲機、新番裁製。東君冷看，如何描摸，天然豔美。渾欲乘風，又如羞日，做雙飛體。佇驂鸞，稱得花前弄玉，與吟簫婿。
沁園春
作者：陳著
朝代：宋

小枕屏兒，面兒素淨，吾自愛之。向春晴欲曉，低斜半展，夜寒如水，屈曲深圍。消得題詩，不須作畫，瀟灑風流未易涯。人間世，但此身安處，是十分奇。笑他富貴家兒。這長物何為著意□。便綺羅六扇，何如玉潔，丹青萬狀，都是錢痴。假託伊來，遮闌便了，免得驚風侵夢時。何須泥，要物常隨我，不物之隨。
沁園春
作者：陳著
朝代：宋

運在東南，溫厚氣鍾，吾葺芷翁。羨檠窗學問，迂齋正印，玉堂詞翰，攻愧流風。制勝樞庭，參謀政府，一片平心扶大中。黃扉近，卻翻然東顧，歸宴方蓬。潘輿日奉從容。全勝□貂蟬趨漢宮。如名山鎮靜，出雲相望，大川渟蓄，有水皆宗。吾道胚腪，諸賢命脈，陰受春風和氣濃。宜多壽，與瑤圖同慶，綠竹歌公。
沁園春
作者：陳著
朝代：宋

天蓋西傾，地軸東翻，兩年以來。那關中形勢，已歸勃勃，江南人馬，都是回回。咄咄書空，棲棲問路，歲晚山空風雪催。如何得，與渾家踏遍，雪頂巖隈。誰知有客敲推。把世變心煩都說開。道嚴霜不殺，不成葭葦，冱寒慣耐，方是松梅。萬事過前，一場夢裡，分付茅柴三兩杯。猶痴望，有太平時節，遊戲春臺。
沁園春
作者：陳著
朝代：宋

旗蓋運遷，衣冠事乖，豈非命來。自黃粱枕覺，分明看破，翠蓬舟近，及早抽回。誰料山深，也同鼎沸，步步危機忙裡催。愁無奈，過青山萬疊，碧水千隈。此愁何計能推。算何日天教眉鎖開。記六橋花舫，晴邊訪柳，孤山草酌，雪後評梅。回首西湖，傷心前事，覆水如何收上杯。東風好，問如今吹入，誰處樓臺。
沁園春
作者：陳著
朝代：宋

信書成痴，捱到如今，無生可謀。奈渾家夢飯，谷難虛貸，長年斷肉，菜亦慳搜。風雨瀟瀟，江山落落，死又還生春復秋。八十歲，是這般多活，堪吊堪羞。休休。盍自回頭。要鐵漢須從窮處求。那袁安閉戶，恬然僵臥，少陵任婦，長是貧愁。一等清風，千年佳話，蟻蚋看他金谷樓。是是是，笑出門天闊，一片雲浮。
沁園春
作者：陳著
朝代：宋

人生幾何，如何不自，珍重此生。向蠹殘字上，甘心拋擲，蝸尖爭處，著意丁寧。箭過時光，劍炊世界，誰帶經鋤誰筆耕。分明似，滿一鍋湯沸，無處清□。輸兄。練得閒成。□無辱無憂懼驚。但菜羹糲飯，不求他味，芒鞋竹杖，足暢幽情。八十年來，萬千看破，胸次春風秋月明。梅花帳，稱困眠醒起，無打門聲。
沁園春
作者：陳著
朝代：宋

人生功名，在醉夢中，早須掉頭。自南宮一券，塵泥偶脫，前程雙轂，日月如流。蕙帳真盟，菜羹餘味，江上歸舟誰得留。誰知道，有邵平瓜圃，何日封侯。天天又不人由。奈危世山林也有憂。況青崗不助，晉家風鶴，黑雲直卷，吳分星牛。分寸殘生，萬千魔障，他事如今都罷休。關心處，是離離禾黍，故國宗周。
沁園春
作者：陳著
朝代：宋

吾菊坡兄，細觀花□，元來一般。是鄮山佳氣，胚腪長茂，鄞江潤脈，滋養清妍。移傍雲霄，濃沾雨露，曾亞百花頭上班。誰知道，待芬香透了，收斂東邊。笑他紅紫紛然。算眼底何曾長久看。這秋芳自韻，不爭春豔，霜根難老，偏耐風寒。佔得清名，尊為壽客，晚節誰能如此全。千千歲，把黃金正色，照映人間。
沁園春
作者：陳著
朝代：宋

吾竹窗兄，吾能評者，只將竹看。是丹山佳氣，胚腪茂直，嵩溪潤脈，滋養清堅。雪虐霜凌，風饕雨惡，撼頓侵欺今幾年。元無損，這虛心實節，卻自依然。人間。輸此君賢。可曾向紅塵裡著鞭。稱翩翩侶鳳，舞依翡翠，昂昂雛鶴，立倚琅玕。動處非情，靜中自韻，全得生來瀟灑天。須長在，在月窗窗北，石澗東邊。
沁園春
作者：陳著
朝代：宋

出禁城西，湖光自別，喚醒兩瞳。有畫橋幾處，通人南北，綠堤十里，分水西東。問柳旗亭，簇山梵所，空翠煙飛半淡濃。偏奇處，看笙歌千舫，泛綺羅宮。從容。莫問城中。是則是繁華九市通。奈一番雨過，沾衣泥黑，三竿日上，撲面塵紅。那壁喧器，這邊清麗，咫尺中間敻不同。休歸去，便艤舟荷外，夢月眠風。
沁園春
作者：陳著
朝代：宋

無價韶華，一笑相酬，青錢似苔。奈東風輕劣，催紅雨去，西園次第，放綠陰回。老後時光，眉間心事，恰似怕酸人著梅。須知道，有誰能百歲，日日開懷。從教世變輪推。也莫問人間春去來。看淵明歸了，有形誰役，少陵醉裡，無悶堪排。貧賊何妨，風流自別，不是沈沈濁世杯。層霄上，與大鵬盤礴，下視浮埃。
沁園春
作者：陳著
朝代：宋

瀟灑綸巾，風流野服，紅塵外身。向南窗聽雨，瀾翻墨客，北亭戀月，筆走詩神。倚竹聽琴，逢花倒磕，更得放晴遊冠春。清閒好，算東洲人物，難得如君。華堂瑞氣如雲。西風到簾帷才一分。喜星橋鵲語，佳傳依舊，緱山鶴舞，仙樣翻新。簫玉香中，燭花影裡，聽取捧觴低祝人。千千歲，看功名事業，都在兒孫。
沁園春
作者：陳著
朝代：宋

月旦評中，有如公者，更誰與儔。看紛紛仁意，春風和氣，堂堂義事，砥柱中流。已重物輕，身窮道泰，卻占人間第一籌。回頭笑，彼紛紛名利，過影浮漚。夷猶。庭戶清幽。算此境神仙別一洲。但燒香掛畫，呼童掃地，對山揖水，共客登樓。付與兒孫，只將方寸，此外無求百不憂。宜多壽，自今開八帙，到八千秋。
沁園春
作者：陳著
朝代：宋

瀟灑書齋，香清縷直，燈冷暈圓。忽驚窗鳴瓦，霰如篩下，裁冰翦玉，片似花鮮。深怕妨梅，也愁折竹，才作還休亦偶然。更深也，漫題窗記瑞，詩思綿綿。聞君禮佛日千。浪說道繁華不值錢。想鴛衾底下，都將命乞，蒲龕裡畔，未必心安。兜率天宮，清涼境界，總是由心不是緣。雪山上，自有人坐了，不到君邊。
沁園春
作者：陳著
朝代：宋

蓮葉山前，戎帳宏開，轟然最稱。羨鋪心如水，肯教塵涴，為民乞雨，喚得天應。紫邏□鋒，綠林掃影，夜戶都開無犬聲。三鄉里，笑嬉嬉度日，歌舞清平。溪頭載月舟□，□□帳花旗忍送行。算浮雲自在，初無著相，薰風正好，卻問歸程。折柳依依，憩棠□□，□□□春無盡情。趨朝去，看青冥玉鉞，金轡紅纓。
滿江紅
作者：陳著
朝代：宋

修茂堂深，芳塵滿、沈煙一朵。簾半卷，好風催曉，晴光才破。新潤頓教萱草鬯，輕寒未放酴醿過。稱魚軒、容與壽如山，群仙賀。琴幃底，聲調和。庭階下，兒孫大。喜新來咿喔，又還添個。總是人生如意處，休將時事關眉鎖。趁鶯花、時節綺羅筵，年年作。
滿江紅
作者：陳著
朝代：宋

越水稽山，清明氣、鍾為人極。彯纓早、□中學問，從頭施設。不受塵來霜壁立，常生意處春流活。與世間、別是一規模，師夔契。仙島上，分風月。蒼梧下，懷冰雪。更雙親猶是，朱顏時節。燻業要從青鬢上，乾坤如許丹山折。看鳳銜、芝詔下層霄，朝金闕。
滿江紅
作者：陳著
朝代：宋

夢裡京華，忽聽得、庭花遺曲。到醒來、愁滿東風山屋。春事已非空結綺，曉班無分隨群玉。想天涯、淪落杜秋娘，攢眉綠。誰能顧，荒蕪菊。誰能問，平安竹。任時光流轉，都成虛辱。無可奈何天地隘，只饒走得溪山足。但逢人、相問麥青青，何時熟。
燭影搖紅
作者：陳著
朝代：宋

風月堂中，畫屏不動香猊吐。珠翹環擁蕊宮仙，雙鬢青如許。相對童顏壽侶。看庭前、緋袍拜舞。十洲三島，柳探春時，梅欺雪處。甲子花周，自從今日重新數。碧瑤杯重翠濤深，笑領飛瓊語。此去華筵喜聚。聽傳宣、雲間紫府。萬分如意，鳳詔便蕃，香軒容與。
燭影搖紅
作者：陳著
朝代：宋

雙杏堂深，山明水秀瀠洄著。穩鋪心事做平生，不買顰眉錯。是則蒼髯白髮。笑微微、朱顏自渥。一團春意，半隱風流，他誰能學。六十年華，又從今起新花甲。葵榴初豔芰荷香，爭赴開筵約。家慶真堪恣樂。碧瑤杯、須拚滿酌。瑟琴聲裡，弟勸兄酬，兒歌孫拍。
燭影搖紅
作者：陳著
朝代：宋

瀟灑琴簾，月燈歸後新諧好。青雲香裡共清風，消得金花誥。爭奈天顛地倒。好光陰、都驚散了。更聽人說，七七年時，多多煩惱。捱到如今，信知空掛閒懷抱。天於負處最饒人，顰也翻成笑。牢閉柴門自好。對梅花、杯盤草草。滿前兒女，耐後夫妻，齏鹽偕老。
燭影搖紅
作者：陳著
朝代：宋

吾菊山翁，鶴驂來自蓬雲界。平鋪心地有天知，楚楚生蘭茝。膝下青衫舞拜。更參差、斑衣戲隊。清閒無事，門外從他，驚塵飛隘。壽八千年，百分才一朱顏耐。何妨長主翠嵩春，酒約詩盟在。家慶堂前歡會。領霞卮、醺紅淺帶。是人說道，真呂先生，風流瀟灑。
玉漏遲
作者：陳著
朝代：宋

故都冬亦好。風光可是，人間曾有。問雪樓臺，肉陣不教寒透。妙手攙春弄巧，喚得應、千花如繡。燈市酒。笙歌鎮似，元宵時候。見說是事都新，但破凍潮聲，去來依舊。老夢無情，不到六橋風柳。回首孤山好景，倩人問、梅花安否。應自瘦。雪霜可能僝僽。
瑞鶴仙
作者：陳著
朝代：宋

對南山翠峭。幾百年、銀青門第轉好。梅花弄春小。向重簾暖處，華筵開早。斑衣簇繞。舞香雲、鬨堂頌禱。穩生涯、都自心田，自有老天堪靠。應道。□□□□，樂事難逢，可輕過了。鱸肥蟹健，桑落酒、釀來妙。稱瑤卮爭勸，襟懷寬放，一點塵囂不到。但從今、家慶年年，醉鄉里笑。
瑞鶴仙
作者：陳著
朝代：宋

雲無心出岫。遊戲間、聲名掀揭宇宙。紅塵事看透。任高官惟有，鶴隨詩瘦。溪山如繡。小軒亭、篘新話舊。想時時，夢到家林，但未有歸時候。知否。分明世界，多少經綸，莫輕回首。平生抱負。金鑾殿，有新奏。便相扶君相，從頭做去，他又誰能出手。看明年、此日傳宣，賜酴醿酒。
聲聲慢
作者：陳著
朝代：宋

珍叢鳳舞，曾是宣和，春風送歸禁幄。翠淺紅深，婉娩步空金落。腥塵未飛動處，是先知、早辭華萼。好在□，四並難多少，怨懷無託。猛拍闌干誰會，浮世事、悠悠白雲黃鶴。有酒當花，休得是今非昨。花猶百年寧耐，算人生、能幾歡樂。又忽忽，醉夢裡、春去不覺。
賣花聲
作者：陳著
朝代：宋

殘夢騰騰。好鳥一聲呼醒。小窗明、蕭蕭鬢影。當年頭上，慣曾簪幡勝。到如今、有誰懷省。東風著面，卻自依然相認。哄痴兒、忺聲弄景。盤蔬杯酒，強教人歡領。也微酣、帶些春興。
賦墨梅
作者：陳著
朝代：宋

直放而爲橫出之勁兮，瘦吐而爲淡佇之馨。
羌寂寞以自韻兮，而萬里其流聲。
風霜之表神與交兮，明月在天水在下。
耿耿於其閒兮，於以觀我生之清明。
賦墨鷺
作者：陳著
朝代：宋

山林以爲家兮，出而與風烟之爲縹緲。
水之湄素所狎兮，專一嗜而謀飽。
紛紛下而上兮，若不能以終日。
矯靜潔以待時兮，固有獨立於寒梢之表者也。
賦賈養晦所藏王庭吉墨水仙花
作者：陳著
朝代：宋

歲云暮兮陰凝，若有人兮亭亭。
玉質兮黄中，淡無言兮含馨。
雪霜貿貿兮弱植自矜，宇宙納納兮誰與爲情，斂而全其素兮何有乎丹青。
題兒泌所藏彩箋
作者：陳著
朝代：宋

山一抹於天之末兮，彌隠隠而彌妍。
松矯矯龍其脊兮，颯張髯而自全。
有美一人兮，橋之外水之邊。
意其悠然有見兮，雙鷺飛飛而在天。
鵲橋仙
作者：陳著
朝代：宋

兄年八十，弟今年幾，亦是七旬有九。人生取數已為多，更休問、前程無有。家貧是苦，算來又好，見得平生操守。杯茶盞水也風流，莫負了、桂時菊候。
鵲橋仙
作者：陳著
朝代：宋

雲南鍾秀，間生人望。底事未成美況。當知大器大成時，更莫嘆、賢關難上。前程分定，算來無妄。命達時終不放。且須寄語甲科人，斷不下、一籌中榜。
幽菊燕貢士·其一
作者：陳襄
朝代：宋

有幽斯菊，濯濯其芳。
烝爾髦士，惟其修兮，有美於鄉。
燕，予無以說兮，惟醴之觴。
幽菊燕貢士·其二
作者：陳襄
朝代：宋

有幽斯菊，燁燁其華。
烝爾髦士，惟其施兮，有顯於家。
往，予無以將兮，惟古之歌。
夢中作
作者：陳觀國
朝代：宋

水聲兮激激，雲容兮茸茸。
千松拱綠，萬荷奏紅。
爰宅茲巖，以逸放翁。
屹萬仞與世隔，峻一極而天通。
予乃控野鶴，追冥鴻，往來乎蓬萊之宮。
披海氛而一笑，以觀九州之同。
眼兒媚
作者：陳詵
朝代：宋

鬢邊一點似飛鴉。休把翠鈿遮。二年三載，千攔百就，今日天涯。楊花又逐東風去，隨分入人家。要不思量，除非酒醒，休照菱花。
同友人汎舟過斷橋登壽星江湖偉觀歸舟聽客謳清真詞意甚適分得江字奉寄季大著鄉執兼呈真靜先生
作者：陳起
朝代：宋

辛亥仲春將徂兮，有客踵門曰風日流麗，邀余共泛西湖之舽。
伋南去而忽西兮，昨之折檻今復飾以成杠。
背蘇堤萬絲之綠陰兮，望一簇孤山之青橦。
層峰疊嶂巉絕露天巧，珠英琪樹發越地之靈，一聲何處兮鐘撞。
篙師告余曰，此壽星古剎。
上有奇觀，開宇宙於八窗。
捨舟策杖，步步巍峩，謝屐殊勞雙。
回廊曲轉忽軒豁，檐飛棟複，青綠交輝。
心開目駭，而揖西子之湖，子胥之江。
觀者雜遝，儵去儵來。
余獨凭欄，境與心會，便欲馭風跨蜿虹。
煙雲萬態，客擬狀而運思，羿今老退，且遜銳逄。
莊嚴世界，合爪讚歎。
要使天下名山夸詠者，睹此奇偉而心降。
風寒下山吹欲倒，連呼春酒亟開缸。
簫鼓畫船徒自紛耳目，何如美成清絕按新腔。
詩成肯對俗子哦，馳介城南寄老龐。
楚辭三章送郭教授趨朝·其一
作者：陳造
朝代：宋

昔尚父之之國，嘗寢甘而見譏。
懷與安其費日，亦館人之或知。
豈以抱當世之志，而常後可爲之時耶。
有美一人兮居今而與古謀，氣飄蕭兮好脩。
邑中之晳兮獨能闖閫宎於軻邱，扈芷蘅兮荃其佩。
櫝驪珠兮匣干將而未試，雖未試吾何慊兮，顧簪裳猶可隠蝸廬。
般礴兮天地儼其蓋軫，一世繫望兮如蒼生何。
君何心兮山之阿，𣂏甓社兮羞藻芹，無爲此焉婆娑。
楚辭三章送郭教授趨朝·其二
作者：陳造
朝代：宋

儒之宮兮千柱眈如，峨冠綺袂兮羣而趨。
食焉稻魚兮隸焉詩書，我侈其成兮繹其初。
誨掖之孔敏兮築興之不徐，僨於昔煥於今兮繄百年其有待。
企三賢而相攸兮遺躅未沬，匪若人之良茂兮吾將奚頼。
芹波摇日兮槐陰轉午，一塵不棲兮重廊邃宇。
執經前兮儀儀而訏訏，君顔舒舒兮而究而語。
有粹其文兮有覿其古，風舞雩兮步趨繩矩。
鄙人留眼兮夫也接前人之武，人今翩鴻兮與南翔。
雲氣蓬瀛兮觀虛皇，膏馥霑被兮淮之鄉，君之惠兮鄉之人不可忘。
田家歎
作者：陳造
朝代：宋

秧欲雨，麥欲晴。
補創割肉望兩熟，家家昂首心征營。
一月晴，半月陰。
宜晴宜雨不俱得，望歲未免勞此心。
行春辭三首·其一
作者：陳造
朝代：宋

白沙兮青莎，徐予車兮坡陀。
黮屯雲兮閣雨，沸後海兮起波。
紛稚綠與小紅，媚丰潤兮靚嘉。
聲禽鳥之啾唶，偕人語兮相和。
驚鷄蜚而跳犢兮，儼倦憩之人家。
玩歲華之俛仰兮，復躞躡而此過。
彼何人兮駢首，爭指似兮笑譁。
鏗有聲兮長謠，疑其賡蒍于之歌。
行春辭三首·其三
作者：陳造
朝代：宋

懣官曹兮縛虎，擁簿領以昏憒。
竊逍遥於數刻，儻淟汩於終歲。
倚僧垣睨鴻影兮，滌胸塵而一快。
飯雲子而泛乳兮，引吟興之未沬。
吾西道之主人兮，有老禪之晤對。
愈雙矑之月浄兮，館授予而已再。
頑予姿之麏鹿兮，合巖栖而釣瀨。
怳泉石之入眼兮，浩歸懷之自倍。
計三徑之可具兮，顧二頃之猶在。
明年其餞西歸兮，將家漁舟老牛背也。
行春辭三首·其二
作者：陳造
朝代：宋

訟牒兮糾紛，榜檛兮未全閑。
色不形兮意孚，每厚顔於曩賢。
揖父兄兮使前，尚笑語之怡然。
道菽粟兮卒歲，審里閭之相安。
食三鬴兮袴襦，悼單枵於昔年。
我酒旨而肴可茹兮，屬饜兮共此柈觴。
一行而三謝兮，起且坐而諠繁。
歸目送而扶路兮，予亦倦踞而假僧氈。
訴衷情
作者：陳造
朝代：宋

今朝人自藕州來。花意尚遲迥。幾時畫船同載，雲錦照樽罍。鈴齋外，已全開。是誰催，詩仙住處，和氣回春，羯鼓如雷。
送龍辭三章·其一
作者：陳造
朝代：宋

沈燎兮桂醑，笳簫鳴鳴兮逢逢其鼓。
緩吳歈兮蹌越舞，送龍兮歸處。
龍之歸兮悅娭，翻倒霄霏兮膠轕霧雨。
歷館娃兮不留，過胥口兮小顧。
水天模糊兮迷仰俯，仙真迎兮排空。
蛟鼉駢羅兮而在下，祥飈肅兮綠輿。
非烟羃兮紫府，翹儂望兮何所。
目屯雲兮南騖，心靡迤兮延佇。
送龍辭三章·其二
作者：陳造
朝代：宋

旱氛兮炎浮，地毛焦兮金石爲流，龍不來兮殷憂。
心憛悇兮孰謀，戴儂目兮傒龍之遊。
龍翩然兮副求，呵蟄雷兮鞭潛虬。
忽墨雲之崩騰坌瀵兮，黮黯瞢夫昏晝。
摐甲馬之喧空兮，砉飛練之淙溜。
夫豈不能噓膚寸彌六幕兮，胡嗇其施於此州眷吾儂。
龍所私兮匪新而舊，安棲飽茹兮龍之佑。
願龍兮千萬壽，暨我子孫兮烝嘗春秋。
烏夜啼
作者：陳逢辰
朝代：宋

月痕未到朱扉。送郎時。暗裡一汪兒淚、沒人知。搵不住。收不聚。被風吹。吹作一天愁雨、損花枝。
謁金門
作者：陳雲
朝代：宋

春晝永。接葉鳴禽相應。風定落紅香一徑。疏疏窗竹影。寂寞年時酒病。遠笛悠悠吹醒。閒上層樓天又暝。雲山青不盡。
念奴嬌
作者：陳鬱
朝代：宋

沒巴沒鼻，霎時間、做出漫天漫地。不論高低並上下，平白都教一例。鼓動滕六，招邀巽二，一任張威勢。識他不破，只今道是祥瑞。卻恨鵝鴨池邊，三更半夜，誤了吳元濟。東郭先生都不管，關上門兒穩睡。一夜東風，三竿暖日，萬事隨流水。東皇笑道，山河原是我底。
絳都春
作者：陳鬱
朝代：宋

晴天媚曉。正禁苑乍暖，鶯聲嬌小。柳拂玉闌，花映朱簾韶光早。熙朝多暇舒長晝。慶聖主、新頒飛詔。貽謀恩重，齊家有訓，萬邦儀表。偏稱宮闈歡笑。釀和氣共結，天香繚繞。侍宴回車，韶部將迎金蓮照。雞鳴警戒丁寧了。但管取、鹹常同道。東皇先報宜男，已生瑞草。
聲聲慢
作者：陳鬱
朝代：宋

澄空初霽，暑退銀塘，冰壺雁程寥寞。天闕清芬，何事早飄巖壑。花神更裁麗質，漲紅波、一奩梳掠。涼影裡，算素娥仙隊，似曾相約。閒把兩花商略。開時候、羞趁觀桃階藥。綠幕黃簾，好頓膽瓶兒著。年年粟金萬斛，拒嚴霜、綿絲圍幄。秋富貴，又何妨、與民同樂。
綿州鄉賢堂
作者：陳鵬
朝代：宋

潼山高兮潼水清，厥鐘秀兮鄉之英。
之人已去兮逖聽風聲，我懷孔切誰儀刑。
有美張公兮開明庭，作新宮兮州之黌。
著其爲人兮加丹青，貌惟肖兮如生。
或桐挺而孤高，或芝荂而九莖。
或蘭生兮春華，或菊秀兮秋馨。
或鳳躍而蛟翔，或鳬將而鶴迎。
使人咨嗟嘆息而追惟兮，至其子孫又嗚咽流涕而咿嚶。
怳若接兮謦咳之音，內懷勸懼兮若從使令。
亦瞻像兮昭昭，而起福兮冥冥。
百年兮歷時雖多，非張公兮誰與銘。
句
作者：陶彝
朝代：宋

生凉好鸡苏佛，回味宜称橄榄仙。
蘇幕遮
作者：陶氏
朝代：宋

與君別，情易許。執手相將，永遠成鴛侶。一去音書千萬裡。望斷陽關，淚滴如秋雨。到如今，成間阻。等候郎來，細把相思訴。看著梅花花不語。花已成梅，結就心中苦。
誡子弟詞·其四
作者：陸九韶
朝代：宋

凡聞聲，須有省。
照自心，察前境。
若方馳騖速回光，悟得昨非由一頃。
昔人五觀一時領。
念奴嬌
作者：陸凝之
朝代：宋

遠山一帶，溯晴空、極目天涯浮白。楓落鴉翻談笑處，不覺雲濤橫席。酒病方蘇，睡魔猶殢，一掃無留跡。吳帆越棹，恍然飛上空碧。長記草賦梁園，凌雲筆勢，倒三江秋色。對此驚心空悵望，老作紅塵閒客。別浦煙平，小樓人散，回首千波寂。西風歸路，為君重噴霜笛。
瑞鶴仙
作者：陸叡
朝代：宋

溼雲黏雁影。望徵路愁迷，離緒難整。千金買光景。但疏鍾催曉，亂鴉啼暝。花悰暗省。許多情、相逢夢境。便行雲、都不歸來，也合寄將音信。孤迥。盟鸞心在，跨鶴程高，後期無準。情絲待翦。翻惹得，舊時恨。怕天教何處，參差雙燕，還染殘朱剩粉。對菱花、與說相思，看誰瘦損。
享神辭
作者：陸壑
朝代：宋

山兮如慕，水兮如訴，問故宮兮莽何許。
有翼其宇，有百其堵，中冕旒兮冠珮以序。
邦伯維主，酒醴維醹，我民兮曰毋沴我土。
念奴嬌
作者：陸淞
朝代：宋

黃橙紫蟹，映金壺瀲灩，新醅浮綠。共賞西樓今夜月，極目雲無一粟。揮麈高談，倚欄長嘯，下視鱗鱗屋。轟然何處，瑞龍聲噴蘄竹。何況露白風清，銀河澈漢，彷彿如懸瀑。此景古今如有價，豈惜明珠千斛。灝氣盈襟，冷風入袖，只欲騎鴻鵠。廣寒宮殿，看人顏似冰玉。
瑞鶴仙
作者：陸淞
朝代：宋

臉霞紅印枕。睡覺來、冠兒還是不整。屏間麝煤冷。但眉峰壓翠，淚珠彈粉。堂深晝永。燕交飛、風簾露井。恨無人，與說相思，近日帶圍寬盡。重省。殘燈朱幌，淡月紗窗，那時風景。陽臺路迥。雲雨夢，便無準。待歸來，先指花梢教看，卻把心期細問。問因循、過了青春，怎生意穩。
鄉校頌·其一
作者：陸淞
朝代：宋

維鄉有校，示民有知。
教始豫遜，迪于訓彝，維風化是裨。
鄉校頌·其三
作者：陸淞
朝代：宋

鄉校有基，如德弗虧。
劉侯遷之，魏侯新之，李侯能成之。
鄉校頌·其二
作者：陸淞
朝代：宋

維校在鄉，示民有防。
入孝出悌，爲忠爲良，斯邦家之光。
鄉校頌·其五
作者：陸淞
朝代：宋

樂只君子，孰後孰先。
顯有嘉聞，於斯萬年，維大夫之賢。
鄉校頌·其四
作者：陸淞
朝代：宋

其遷者初，其新者中。
肄業傳道，有師有宗，繄李侯之功。
上西樓·相見歡
作者：陸游
朝代：宋

江頭綠暗紅稀。燕交飛。忽到當年行處、恨依依。灑清淚。嘆人事。與心違。滿酌玉壺花露、送春歸。
佛照禪師真贊
作者：陸游
朝代：宋

名動三朝，話行四海。
撒手歸來，雲山不改。
人言大覺同龕，師云老僧掩彩。
公無渡河
作者：陸游
朝代：宋

大莫大於死生，親莫親於骨肉。
河不可憑兮非有難知，言之不從兮繼以痛哭。
望雲九井兮白浪嵯峨，刳肝瀝血兮不從奈何。
秋風颯颯兮紙錢投波，從公於死兮下飽蛟鼉。
呂真人贊二首
作者：陸游
朝代：宋

一粒之粟，有國有民。
二升之釜，浩渺嶙峋。
我遊巴陵，始識公面。
青蛇鑑然，求之不見。
天下家家畫呂公，衣冠顔鬢了無同。
勸君莫被丹青誤，那有長繩可繫風。
塗毒策禪師真贊二首·其一
作者：陸游
朝代：宋

骨相瓌奇，風神蕭散。
貌肅而和，語盡而簡。
畫得者英氣逼人，畫不得者頂門上一隻眼。
夜遊宮
作者：陸游
朝代：宋

雪曉清笳亂起。夢遊處、不知何地。鐵騎無聲望似水。想關河，雁門西，青海際。睡覺寒燈裡。漏聲斷、月斜窗紙。自許封侯在萬里。有誰知，鬢雖殘，心未死。
夜遊宮
作者：陸游
朝代：宋

獨夜寒侵翠被。奈幽夢、不成還起。欲寫新愁淚濺紙。憶承恩，嘆餘生，今至此。蔌蔌燈花墜。問此際、報人何事。咫尺長門過萬里。恨君心，似危欄，難久倚。
夜遊宮
作者：陸游
朝代：宋

宴罷珠簾半卷。畫簷外、蠟香人散。翠霧霏霏漏聲斷。倚香肩，看中庭，花影亂。宛是高唐館。寶奩炷、麝煙初暖。璧月何妨夜夜滿。擁芳柔，恨今年，寒尚淺。
大聖樂
作者：陸游
朝代：宋

電轉雷驚，自嘆浮生，四十二年。試思量往事，虛無似夢，悲歡萬狀，合散如煙。苦海無邊，愛河無底，流浪看成百漏船。何人解，問無常火裡，鐵打身堅。須臾便是華顛。好收拾形體歸自然。又何通，是非榮辱，此事由來都在天。從今去，任東西南北，作個飛仙。
如夢令
作者：陸游
朝代：宋

獨倚博山峰小。翠霧滿身飛繞。只恐學行雲，去作陽臺春曉。春曉。春曉。滿院綠陽芳草。
存目·其一
作者：陸游
朝代：宋

詩題：成材將還旴江幕以詩四章爲貺次韵其二以識別，首句：漂泊干戈到粵山文場妙譽古推高。
憶秦娥
作者：陸游
朝代：宋

玉花驄。晚街金轡聲璁瓏。聲璁瓏。閒敧烏帽，又過城東。富春巷陌花重重。千金沽酒酬春風。酬春風。笙歌圍裡，錦繡叢中。
放翁自贊四首·其三
作者：陸游
朝代：宋

皮葛其衣，巢穴其居。
烹不糝之藜羹，駕禿尾之草馿。
聞雞而起，則和甯戚之牛歌。
戴星而耕，則稽氾勝之農書。
謂之瘁則若腴，謂之澤則若癯。
雖不能草泥金之檢以紀治功，其亦可挾兔園之冊以教鄉閭者乎。
敷凈人求僧贊
作者：陸游
朝代：宋

光薙頭，凈洗鉢，頭頭拈起頭頭活。
有時與，有時奪，受用現前活鱍鱍。
敷道者，一短褐，欠箇什麽更要惡水潑。
將錯就錯也不妨，只在檀那輕手撥。
木蘭花慢
作者：陸游
朝代：宋

閱邯鄲夢境，嘆綠鬢、早霜侵。奈華嶽燒丹，青溪看鶴，尚負初心。年來向濁世裡，悟真詮秘訣絕幽深。養就金芝九畹，種成琪樹千林。星壇夜學步虛吟。露冷透瑤簪。對翠鳳披雲，青鸞溯月，宮闕蕭森。琅函一封奏罷，自鈞天帝所有知音。卻過蓬壺嘯傲，世間歲月駸駸。
桃源憶故人
作者：陸游
朝代：宋

一彈指頃浮生過。墮甑元知當破。去去醉吟高臥。獨唱何須和。殘年還我從來我。萬里江湖煙舸。脫盡利名韁鎖。世界元來大。
桃源憶故人
作者：陸游
朝代：宋

中原當日三川震。關輔回頭煨燼。淚盡兩河徵鎮。日望中興運。秋風霜滿青青鬢。老卻新豐英俊。雲外華山千仞。依舊無人問。
桃源憶故人
作者：陸游
朝代：宋

城南載酒行歌路。冶葉倡條無數。一朵鞓紅凝露。最是關心處。鶯聲無賴催春去。那更兼旬風雨。試問歲華何許。芳草連天暮。
桃源憶故人
作者：陸游
朝代：宋

斜陽寂歷柴門閉。一點炊煙時起。雞犬往來林外。俱有蕭然意。衰翁老去疏榮利。絕愛山城無事。臨去畫樓頻倚。何日重來此。
桃源憶故人
作者：陸游
朝代：宋

欄干幾曲高齋路。正在重雲深處。丹碧未乾人去。高棟空留句。離離芳草長亭暮。無奈徵車不住。惟有斷鴻煙渚。知我頻回顧。
極相思
作者：陸游
朝代：宋

江頭疏雨輕煙。寒食落花天。翻紅墜素，殘霞暗錦，一段悽然。惆悵東君堪恨處，也不念、冷落尊前。那堪更看，漫空相趁，柳絮榆錢。
水龍吟
作者：陸游
朝代：宋

樽前花底尋春處，堪嘆心情全減。一身萍寄，酒徒雲散，佳人天遠。那更今年，瘴煙蠻雨，夜郎江畔。漫倚樓橫笛，臨窗看鏡，時揮涕、驚流轉。花落月明庭院。悄無言、魂消腸斷。憑肩攜手，當時曾效，畫梁棲燕。見說新來，網縈塵暗，舞衫歌扇。料也羞憔悴，慵行芳徑，怕啼鶯見。
水龍吟
作者：陸游
朝代：宋

摩訶池上追遊路，紅綠參差春晚。韶光妍媚，海棠如醉，桃花欲暖。挑菜初閒，禁菸將近，一城絲管。看金鞍爭道，香車飛蓋，爭先佔、新亭館。惆悵年華暗換。黯銷魂、雨收雲散。鏡奩掩月，釵梁拆鳳，秦箏斜雁。身在天涯，亂山孤壘，危樓飛觀。嘆春來只有，楊花和恨、向東風滿。
沁園春
作者：陸游
朝代：宋

粉破梅梢，綠動萱叢，春意已深。漸珠簾低卷，筇枝微步，冰開躍鯉，林暖鳴禽。荔子扶疏，竹枝哀怨，濁酒一尊和淚斟。憑欄久，嘆山川冉冉，歲月駸駸。當時豈料如今。漫一事無成霜鬢侵。看故人強半，沙堤黃閣，魚懸帶玉，貂映蟬金。許國雖堅，朝天無路，萬里淒涼誰寄音。東風裡，有灞橋煙柳，知我歸心。
沁園春
作者：陸游
朝代：宋

孤鶴歸飛，再過遼天，換盡舊人。念累累枯冢，茫茫夢境，王侯螻蟻，畢竟成塵。載酒園林，尋花巷陌，當日何曾輕負春。流年改，嘆圍腰帶剩，點鬢霜新。交親。散落如雲。又豈料如今餘此身。幸眼明身健，茶甘飯軟，非惟我老，更有人貧。躲盡危機，消殘壯志，短艇湖中閒採蓴。吾何恨，有漁翁共醉，溪友為鄰。
沁園春
作者：陸游
朝代：宋

一別秦樓，轉眼新春，又近放燈。憶盈盈倩笑，纖纖柔握，玉香花語，雪暖酥凝。念遠愁腸，傷春病思，自怪平生殊未曾。君知否，漸香消蜀錦，淚漬吳綾。難求系日長繩。況倦客飄零少舊朋。但江郊雁起，漁村笛怨，寒釭委燼，孤硯生冰。水繞山圍，煙昏雲慘，縱有高臺常怯登。消魂處，是魚箋不到，蘭夢無憑。
漢宮春
作者：陸游
朝代：宋

羽箭雕弓，憶呼鷹古壘，截虎平川。吹笳暮歸，野帳雪壓青氈。淋漓醉墨，看龍蛇、飛落蠻箋。人誤許，詩情將略，一時才氣超然。何事又作南來，看重陽藥市，元夕燈山。花時萬人樂處，敧帽垂鞭。聞歌感舊，尚時時、流涕尊前。君記取，封侯事在，功名不信由天。
漢宮春
作者：陸游
朝代：宋

浪跡人間。喜聞猿楚峽，學劍秦川。虛舟泛然不繫，萬里江天。朱顏綠鬢，作紅塵、無事神仙。何妨在，鶯花海里，行歌閒送流年。休笑放慵狂眼，看閒坊深院，多少嬋娟。燕宮海棠夜宴，花覆金船。如椽畫燭，酒闌時、百炬吹煙。憑寄語，京華舊侶，幅巾莫換貂蟬。
烏夜啼
作者：陸游
朝代：宋

簷角楠陰轉日，樓前荔子吹花。鷓鴣聲裡霜天晚，疊鼓已催衙。鄉夢時來枕上，京書不到天涯。邦人訟少文移省，閒院自煎茶。
烏夜啼
作者：陸游
朝代：宋

紈扇嬋娟素月，紗巾縹渺輕煙。高槐葉長陰初合，清潤雨餘天。弄筆斜行小草，鉤簾淺醉閒眠。更無一點塵埃到，枕上聽新蟬。
烏夜啼
作者：陸游
朝代：宋

素意幽棲物外，塵緣浪走天涯。歸來猶幸身強健，隨分作山家。已趁餘寒泥酒，還乘小雨移花。柴門盡日無人到，一徑傍溪斜。
烏夜啼
作者：陸游
朝代：宋

金鴨餘香尚暖，綠窗斜日偏明。蘭膏香染雲鬟膩，釵墜滑無聲。冷落鞦韆伴侶，闌珊打馬心情。繡屏驚斷瀟湘夢，花外一聲鶯。
烏夜啼
作者：陸游
朝代：宋

我校丹臺玉字，君書蕊殿雲篇。錦官城裡重相遇，心事兩依然。攜酒何妨處處，尋梅共約年年。細思上界多官府，且作地行仙。
烏夜啼
作者：陸游
朝代：宋

從宦元知漫浪，還家更覺清真。蘭亭道上多修竹，隨處岸綸巾。泉冽偏宜雪茗，粳香雅稱絲蓴。け然一飽西窗下，天地有閒人。
烏夜啼
作者：陸游
朝代：宋

世事從來慣見，吾生更欲何之。鏡湖西畔鞦韆頃，鷗鷺共忘機。一枕蘋風午醉，二升菰米晨炊。故人莫訝音書絕，釣侶是新知。
烏夜啼
作者：陸游
朝代：宋

園館青林翠樾，衣巾細葛輕紈。好風吹散霏微雨，沙路喜新乾。小燕雙飛水際，流鶯百囀林端。投壺聲斷彈棋罷，閒展道書看。
破陣子
作者：陸游
朝代：宋

看破空花塵世，放輕昨夢浮名。蠟屐登山真率飲，筇杖穿林自在行。身閒心太平。料峭餘寒猶力，廉纖細雨初晴。苔紙閒題溪上句，菱唱遙聞煙外聲。與君同醉醒。
破陣子
作者：陸游
朝代：宋

仕至千鍾良易，年過七十常稀。眼底榮華元是夢，身後聲名不自知。營營端為誰。幸有旗亭沽酒，何妨繭紙題詩。幽谷雲蘿朝採藥，靜院軒窗夕對棋。不歸真個痴。
繡停針
作者：陸游
朝代：宋

嘆半紀，跨萬里秦吳，頓覺衰謝。回首鵷行，英俊並遊，咫尺玉堂金馬。氣凌嵩華。負壯略、縱橫王霸。夢經洛浦梁園，覺來淚流如瀉。山林定去也。卻自恐說著，少年時話。靜院焚香，閒倚素屏，今古總成虛假。趁時婚嫁。幸自有、湖邊茅舍。燕歸應笑，客中又還過社。
臨江仙
作者：陸游
朝代：宋

鳩雨催成新綠，燕泥收盡殘紅。春光還與美人同。論心空眷眷，分袂卻匆匆。只道真情易寫，那知怨句難工。水流雲散各西東。半廊花院月，一帽柳橋風。
蘇武慢
作者：陸游
朝代：宋

澹靄空濛，輕陰清潤，綺陌細塵初靜。平橋繫馬，畫閣移舟，湖水倒空如鏡。掠岸飛花，傍簷新燕，都似學人無定。嘆連年戎帳，經春邊壘，暗凋顏鬢。空記憶、杜曲池臺，新豐歌管，怎得故人音信。羈懷易感，老伴無多，談麈久閒犀柄。惟有修然，筆床茶灶，自適筍輿煙艇。待綠荷遮岸，紅蕖浮水，更乘幽興。
解連環
作者：陸游
朝代：宋

淚淹妝薄。背東風佇立，柳綿池閣。漫細字、書滿芳箋，恨釵燕箏鴻，總難憑託。風雨無情，又顛倒、綠苔紅萼。仗香醪破悶，怎禁夜闌，酒酲蕭索。劉郎已望故約。奈重門靜院，光景如昨。盡做它、別有留心，便不念當時，雨意初著。京兆眉殘，怎忍為、新人梳掠。盡今生、拼了為伊，任人道錯。
訴衷情
作者：陸游
朝代：宋

青衫初入九重城。結友盡豪英。蠟封夜半傳檄，馳騎諭幽並。時易失，志難成。鬢絲生。平章風月，彈壓江山，別是功名。
訴衷情
作者：陸游
朝代：宋

當年萬里覓封侯。匹馬戍梁州。關河夢斷何處，塵暗舊貂裘。胡未滅，鬢先秋。淚空流。此生誰料，心在天山，身老滄洲。
謝池春
作者：陸游
朝代：宋

賀監湖邊，初系放翁歸棹。小園林、時時醉倒。春眠驚起，聽啼鶯催曉。嘆功名、誤人勘笑。朱橋翠徑，不許京塵飛到。掛朝衣、東歸欠早。連宵風雨，卷殘紅如掃。恨樽前、送春人老。
謝池春
作者：陸游
朝代：宋

壯歲從戎，曾是氣吞殘虜。陣雲高、狼烽夜舉。朱顏青鬢，擁雕戈西戍。笑儒冠、自來多誤。功名夢斷，卻泛扁舟吳楚。漫悲歌、傷懷弔古。煙波無際，望秦關何處。嘆流年、又成虛度。
謝池春
作者：陸游
朝代：宋

七十衰翁，不減少年豪氣。似天山、淒涼病驥。銅駝荊棘，灑臨風清淚。甚情懷、伴人兒戲。如今何幸，作個故溪歸計。鶴飛來、晴嵐暖翠。玉壺春酒，約群仙同醉。洞天寒、露桃開未。
赤壁詞·念奴嬌
作者：陸游
朝代：宋

禁門鍾曉，憶君來朝路，初翔鸞鵠。西府中臺推獨步，行對金蓮宮燭。蹙繡華韉，仙葩寶帶，看即飛騰速。人生難料，一尊此地相屬。回首紫陌青門，西湖閒院，鎖千梢修竹。素壁棲鴉應好在，殘夢不堪重續。歲月驚心，功名看鏡，短鬢無多綠。一歡休惜，與君同醉浮玉。
釵頭鳳·擷芳詞
作者：陸游
朝代：宋

紅酥手。黃縢酒。滿城春色宮牆柳。東風惡。歡情薄。一懷愁緒，幾年離索。錯錯錯。春如舊。人空瘦。淚痕紅浥鮫綃透。桃花落。閒池閣。山盟雖在，錦書難託。莫莫莫。
長相思
作者：陸游
朝代：宋

悟浮生。厭浮名。回視千鍾一發輕。從今心太平。愛松聲。愛泉聲。寫向孤桐誰解聽。空江秋月明。
長相思
作者：陸游
朝代：宋

暮山青。暮霞明。夢筆橋頭艇子橫。蘋風吹酒醒。看潮生。看潮平。小住西陵莫較程。蓴絲初可烹。
長相思
作者：陸游
朝代：宋

橋如虹。水如空。一葉飄然煙雨中。天教稱放翁。側船篷。使江風。蟹舍參差漁市東。到時聞暮鍾。
長相思
作者：陸游
朝代：宋

雲千重。水千重。身在千重雲水中。月明收釣筒。頭未童。耳未聾。得酒猶能雙臉紅。一尊誰與同。
長相思
作者：陸游
朝代：宋

面蒼然。鬢皤然。滿腹詩書不直錢。官閒常晝眠。畫凌煙。上甘泉。自古功名屬少年。知心惟杜鵑。
隔浦蓮近拍
作者：陸游
朝代：宋

騎鯨雲路倒景。醉面風吹醒。笑把浮丘袂，寥然非復塵境。震澤秋萬頃。煙霏散，水面飛金鏡。露華冷。湘妃睡起，鬟傾釵墜慵整。臨江舞處，零亂塞鴻清影。河漢橫斜夜漏永。人靜。吹簫同過緱嶺。
隔浦蓮近拍
作者：陸游
朝代：宋

飛花如趁燕子。直度簾櫳裡。帳掩香雲暖，金籠鸚鵡驚起。凝恨慵梳洗。妝臺畔，蘸粉纖纖指。寶釵墜。才醒又困，厭厭中酒滋味。牆頭柳暗，過盡一年春事。罨畫高樓怕獨倚。千里。孤舟何處煙水。
雙頭蓮
作者：陸游
朝代：宋

華鬢星星，驚壯志成虛，此身如寄。蕭條病驥。向暗裡。消盡當年豪氣。夢斷故國山川，隔重重煙水。身萬里。舊社凋零，青門俊遊誰記。盡道錦裡繁華，嘆官閒晝永，柴荊添睡。清愁自醉。念此際。付與何人心事。縱有楚柂吳檣，知何時東逝。空悵望，鱠美菰香，秋風又起。
雙頭蓮
作者：陸游
朝代：宋

風捲征塵，堪嘆處、青驄正搖金轡。客襟貯淚。漫萬點如血，憑誰持寄。佇想豔態幽情，壓江南佳麗。春正媚。怎忍長亭，匆匆頓分連理。目斷淡日平蕪，望煙濃樹遠，微茫如薺。悲歡夢裡。奈倦客、又是關河千里。最苦唱徹驪歌，重遲留無計。何限事。待與丁寧，行時已醉。
風流子
作者：陸游
朝代：宋

佳人多命薄，初心慕、德耀嫁梁鴻。記綠窗睡起，靜吟閒詠，句翻離合，格變玲瓏。更乘興，素紈留戲墨，纖玉撫孤桐。蟾滴夜寒，水浮微凍，鳳箋春麗，花砑輕紅。人生誰能料，堪悲處、身落柳陌花叢。空羨畫堂鸚鵡，深閉金籠。向寶鏡鸞釵，臨妝常晚，繡茵牙版，催舞還慵。腸斷市橋月笛，燈院霜鍾。
鵲橋仙
作者：陸游
朝代：宋

一竿風月，一蓑煙雨，家在釣臺西住。賣魚生怕近城門，況肯到、紅塵深處。潮生理棹，潮平繫纜，潮落浩歌歸去。時人錯把比嚴光，我自是、無名漁父。
鵲橋仙
作者：陸游
朝代：宋

茅簷人靜，蓬窗燈暗，春晚連江風雨。林鶯巢燕總無聲，但月夜、常啼杜宇。催成清淚，驚殘孤夢，又揀深枝飛去。故山猶自不堪聽，況半世、飄然羈旅。
鵲橋仙
作者：陸游
朝代：宋

華燈縱博，雕鞍馳射，誰記當年豪舉。酒徒一一取封侯，獨去作、江邊漁父。輕舟八尺，低篷三扇，占斷蘋洲煙雨。鏡湖元自屬閒人，又何必、君恩賜與。
點絳唇
作者：陸游
朝代：宋

採藥歸來，獨尋茅店沽新釀。暮煙千嶂。處處聞漁唱。醉弄扁舟，不怕粘天浪。江湖上。遮回疏放。作個閒人樣。
齊天樂
作者：陸游
朝代：宋

客中隨處閒消悶，來尋嘯臺龍岫。路斂春泥，山開翠霧，行樂年年依舊。天工妙手。放輕綠萱牙，淡黃楊柳。笑問東君，為人能染鬢絲否。西州催去近也，帽簷風軟，且看市樓沽酒。宛轉巴歌，淒涼塞管，攜客何妨頻奏。征塵暗袖。漫禁得梅花，伴人疏瘦。幾日東歸，畫船平放溜。
齊天樂
作者：陸游
朝代：宋

角殘鍾晚關山路，行人乍依孤店。塞月征塵，鞭絲帽影，常把流年虛佔。藏鴉柳暗。嘆輕負鶯花，謾勞書劍。事往關情，悄然頻動壯遊念。孤懷誰與強遣。市壚沽酒，酒薄怎當愁釅。倚瑟妍詞，調鉛妙筆，那寫柔情芳豔。征途自厭。況煙斂蕪痕，雨稀萍點。最是眠時，枕寒門半掩。
念奴嬌
作者：陽枋
朝代：宋

白盡蒹葭，衰從蒲柳，我只松筠節。君民堯舜，老翁揩眼勳業。
偈
作者：隆禅师
朝代：宋

一不成，二不是。口吃饭，鼻出气。休云北斗藏身，说甚南山鳖鼻。家财运出任交关，劝君莫竞锥头利。
偈
作者：隆禅师
朝代：宋

一不成，二不是。
口吃饭，鼻出气。
休云北斗藏身，说甚南山鼈鼻。
家财运出任交关，劝君莫竞锥头利。
偈
作者：隆禪師
朝代：宋

一不成，二不是。
口喫飯，鼻出氣。
休云北斗藏身，說甚南山鼈鼻。
家財運出任交關，勸君莫競錐頭利。
人月圓
作者：雙漸
朝代：宋

碧紗低映秦娥面，咫尺暗香濃。瑤池春晚，長天共恨，煙鎖芙蓉。夭桃再賞，流鶯聲巧，不待春工。樽前潛想，櫻桃破處，得似香紅。
沁園春
作者：雷應春
朝代：宋

問訊故園，今如之何，還勝昔無。想舊耘蘭蕙，依然蔥茜，新栽楊柳，亦已扶疏。韭本千畦，芋根一畝，雨老煙荒誰為鋤。難忘者，是竹吾愛甚，梅汝知乎。茅亭低壓平湖。有狎鷺馴鷗尚可呼。把絳紗準擬，新官到也，寒氈收拾，賤子歸歟。略整柴門，更芟草徑，惟有幽人解枉車。丁寧著，與做添棋局，砌換茶壚。
醉蓬萊
作者：霍安人
朝代：宋

正朱明時侯，院宇清和，慶逢佳節。夢應熊羆，堯蓂翻三葉，羅綺如雲，壽杯爭勸，競起歌新闋。瑞氣氤氳，祥雲繚繞，玉爐頻爇。溪室封功，幾多勳業，首冠今朝，一時英傑。得配侯門，豈不慚疏拙。綵鳳和鳴，早膺榮擢。增盛斑衣列。福祿無窮，年過衛武，輝光閥閱。
水龍吟
作者：靜山
朝代：宋

片帆天際歸舟，好風動、吹來訊息。浪間雙漿，回頭春杪，去來幾日。十八灘頭，水飛如舞，石巉如壁。把連檣白粲，等閒卸卻，更呼取、艅艎入。不羨公家事了，羨二難、一番遊歷。江花江水，無邊風月，不知行役。和鬱孤詞，倚崆峒劍，喚醒龍蟄。試問君，過我青原，聽得幾聲羌笛。
綺寮怨
作者：鞠華翁
朝代：宋

又見花陰如水，兩心猶未平。正坐久、主客成三，空無語、影落秋枰。千年人間事業，垂成處、一著容易傾。便解圍、小住何妨，機鋒在，瞬息天又明。甚似漢吳對營。紛紛不了，孤光照徹連城。又似殘星，向零落，有餘情。姮娥笑人遲暮，念才力、底須爭。從虧又成。何人正聽隔壁聲。
和待梅花從一字至十字句
作者：韋驤
朝代：宋

梅，遲迴。
雪已消，花未開。
傍山林館，近水亭臺。
相期白玉蕊，數費碧雲才。
况有冰霜對偶，且無蜂蝶嫌猜。
含蓄清香知自負，包藏幽艷俟誰來。
嶺頭信兮使騎未至，樓間怨兮角聲已哀。
提壺秉筆兮酣詠其側，花神有知兮得不留心哉。
沁園春
作者：韋驤
朝代：宋

林葉陰濃，海雲峰聳，夏景漸分。稱畫堂開宴，雍雍笑語，高年耆德，初弄君恩。漢相家聲，一經傳訓，賞典今朝歸慶門。清和晝，見香飄百和，樂按長春。休論。萬事紛紜。算壽考、鄉閭能幾人。況鳳書才降，龜齡正永，莫辭金盞，一醉醺醺。萱草忘憂，榴花含笑，庭院風光如再新。成歡頌，願齊堅檜柏，頻奉絲綸。
洛陽春·一落縈
作者：韋驤
朝代：宋

冷豔幽香奇絕。粉金裁雪。無端又欲恨春風，恨不解、千千結。曲檻小池清切。倚煙籠月。佳人纖手傍柔條，似不忍、輕攀折。
醉蓬萊
作者：韋驤
朝代：宋

漏新春消耗，柳眼微青，素梅猶小。簾幕輕寒，引爐煙嫋嫋。鳳管雍容，雁箏清切，對綺筵呈妙。此際歡虞，門庭自有，輝光榮耀。慶事難逢，世間須信，八十遐齡，古來稀少。況偶佳辰，是桑弧曾表。滿奉金觥，暫停牙板，聽雅歌精禱。惟願增高，龜年鶴算，鴻恩紫詔。
鵲橋仙
作者：韋驤
朝代：宋

歲華將暮，寒林蕭索，極目凍雲垂地。官梅忽見一枝芳，便頓覺、新春情味。小筵開處，歌喉清婉，舞態蹁躚爭媚。沈腰潘鬢兩休論，共舉白、何須惜醉。
長相思
作者：韓
朝代：宋

郎恩深。妾思深。祗為恩深便有今。回紋辜舊吟。雲沈沈。水沈沈。一點堅如百鍊金。郎應知妾心。
長相思
作者：韓
朝代：宋

杜孃家。謝孃家。樓壓官橋柳半遮。簾波漾彩霞。拾飛花。怨飛花。望斷郎來日又斜。東風吹鬢鴉。
長相思
作者：韓
朝代：宋

夜蕭蕭。夢蕭蕭。又趁楊花到謝橋。鳳沈明月簫。來迢迢。枉把吟箋寄寂寥。飛鴻不受招。
高陽臺
作者：韓
朝代：宋

頻聽銀籤，重燃絳蠟，年華袞袞驚心。餞舊迎新，能消幾刻光陰。老來可慣通宵飲，待不眠、還怕寒侵。掩清尊。多謝梅花，伴我微吟。鄰娃已試春妝了，更蜂腰簇翠，燕股橫金。勾引東風，也知芳思難禁。朱顏那有年年好，逞豔遊、贏取如今。恣登臨。殘雪樓臺，遲日園林。
蘇幕遮
作者：韓仙姑
朝代：宋

不憂貧，不念富。大悟之人，開著波羅鋪。內心真知無價寶，欲識真如，正照菩提路。貪愛心，須除去。清靜法身，直是堪憑據。忍辱波羅為妙樂，服了一圓，萬病都新愈。
沁園春
作者：韓信同
朝代：宋

望紫雲翁，啟明在東，長庚在西。但空有寸心，荊州江漢，未能百里，弱水沙黎。菊底秋深，樵邊信至，一曲陽春草木知。長吟詠，覺聲如韓操，骨似陶詩。不應鬢髮能稀。七十壽強如六十耆。想高談傾坐，風斯下矣，微辭漱物，清且漣漪。謾說磻翁，休誇淇叟，用舍行藏各有時。真修養，有近思家學，字字參芝。
六州歌頭
作者：韓元吉
朝代：宋

東風著意。先上小桃枝。紅粉膩。嬌如醉。倚朱扉。記年時。隱映新妝，面臨水岸。春將半。雲日暖。斜橋轉。夾城西。草軟莎平跋馬，垂楊渡、玉勒爭嘶。認蛾眉凝笑，臉薄拂燕支。繡戶曾窺。恨依依。共攜手處。香如霧。紅隨步。怨春遲。消瘦損。憑誰問。只花知。淚空垂。舊日堂前燕，和煙雨，又雙飛。人自老。春長好。夢佳期。前度劉郎，幾許風流地，花也應悲。但茫茫暮靄，目斷武陵溪。往事難追。
念奴嬌
作者：韓元吉
朝代：宋

定交最早，嘆西津幾度，匆匆論別。世事浮雲山萬變，只有滄江橫月。長憶追隨，湖山好處，醉帽敧風雪。竹陰花徑，興來題盡桐葉。誰憶此地相逢，鬢毛君未白，眉添黃色。屈指煙霄歸詔近，路入龍樓金碧。千載功名，一尊歡笑，會作他年說。倚天長劍，夜寒光透銀闕。
念奴嬌
作者：韓元吉
朝代：宋

去年秋半，正都門結束，相將離別。瀲瀲雙溪新雁過，重見當時明月。步轉高樓，淒涼看鏡，綠鬢紛成雪。晚晴煙樹，傍人飛下洪葉。還記江浦潮生，雲濤天際，湧金波一色。千里相望渾似夢，極目空山圍碧。醉拍朱闌，滿簪丹桂，細與姮娥說。倚風孤嘯，恍然身在瑤闕。
念奴嬌
作者：韓元吉
朝代：宋

湖山泥影，弄晴絲、目送天涯鴻鵠。春水移船花似霧，醉裡題詩刻燭。離別經年，相逢猶健，底恨光陰速。壯懷渾在，浩然起舞相屬。長記入洛聲名，風流觴詠，有蘭亭修竹。絕唱人間知不知，零落金貂誰續。北固煙鍾，西州雪岸，且共杯中綠。紫臺青瑣，看君歸上群玉。
念奴嬌
作者：韓元吉
朝代：宋

春來離思，正樓臺燈火、香凝金戟。揚子江頭嘶騎擁，楊柳花飛留客。枚乘聲名，謫仙風韻，更賦長相憶。酒闌相顧，起看月墮寒壁。尊前誰唱新詞，平林真有恨、寒煙如織。燕雁橫空梅蕊亂，醉裡隔江聞笛。白髮逢春，湖山好在，一笑千金直。待君歸詔，買船重話疇昔。
水龍吟
作者：韓元吉
朝代：宋

亂山深處逢春，斷魂更入桃源路。雙雙翠羽，濺濺流水，濛濛香霧。花裡鶯啼，水邊人去，落紅無數。恨劉郎鬢點，星星華髮，空回首、傷春暮。寂寞雲間洞戶。問當年、佳期何處。虹橋望斷，瓊樓深鎖，如今誰住。綠滿千巖，浣衣石上，倚風凝佇。料多情好在，也應笑我，卻匆匆去。
水龍吟
作者：韓元吉
朝代：宋

南風五月江波，使君莫袖平戎手。燕然未勒，渡滬聲在，宸衷懷舊。臥佔湖山，樓橫百尺，詩成千首。正菖蒲葉老，芙蕖香嫩，高門瑞、人知否。涼夜光躔牛鬥。夢初回、長庚如晝。明年看取，鋒旗南下，六騾西走。功畫凌煙，萬釘寶帶，百壺清酒。便留公剩馥，蟠桃分我，作歸來壽。
水龍吟
作者：韓元吉
朝代：宋

雨餘疊巘浮空，望中秀色仙都是。洞天未鎖，人間春老，玉妃曾墜。錦瑟繁弦，鳳簫清響，九霄歌吹。問分香舊事，劉郎去後，知誰伴、風前醉。回首暝煙千里。但紛紛、落紅如淚。多情易老，青鸞何許，詩成誰寄。斗轉參橫，半簾花影，一溪寒水。悵飛鳧路杳，行雲夢斷，有三峰翠。
水龍吟
作者：韓元吉
朝代：宋

五溪深鎖煙霞，定知不是人間世。軒然九老，排雲一笑，蒼顏相對。星斗垂空，月華隨步，酒醒無寐。□廣寒已近，嫦娥起舞，天風動、搖丹桂。極目層霄如洗。正千巖、稜稜霜氣。飛泉半落，蒼崖百仞，珠翻玉碎。金衲松成，葛洪丹就，如今千載。嘆謫仙詩在，騎驢未遠，且留君醉。
永遇樂
作者：韓元吉
朝代：宋

池館春歸，簾櫳晝靜，清漏移箭。山下孤城，水邊翠竹，鶗鴂聲千轉。記得年時，綺窗人去，尚有唾茸遺線。照珠筵、歌檀舞扇，寂寞舊家排遍。青雲賦客，多情多病，西掖桐陰滿院。飛絮隨風，馬頭月在，翡翠帷空卷。平湖煙遠，斜橋雨暗，欲寄短書雙燕。算猶憶、蘭房畫燭，醉時共翦。
滿江紅
作者：韓元吉
朝代：宋

江繞層城，重樓迥、依然山色。□□有、佳人猶記，舊家離別。把酒只如當日醉，揮毫剩欠尊前客。算平林、有恨寄傷心，煙如織。湖平樹，花連陌。風景是，光陰易。嘆新聲渾在，斷雲難覓。暮雨不成巫峽夢，數峰還認湘波瑟。但與君、同看小槽紅，真珠滴。
瑞鶴仙
作者：韓元吉
朝代：宋

西風吹暮雨。正碧樹涼生，送君南浦。蟬聲帶殘暑。滿高林斜照，暝煙橫渚。故鄉路阻。更秋入、江城雁渡。悵天涯、幾許閒愁，對酒共成羈旅。休問功名何在，綠鬢吳霜，素衣塵土。離觴緩舉。收玉箸，聽金縷。嘆凌雲才調，烏絲闌上，省把清詩漫與。見洛陽、年少交遊，倩君寄語。
瑞鶴仙
作者：韓元吉
朝代：宋

好山橫翠幕。更一水流煙，嫩陰成幄。薰風轉林薄。笑勞生底事，漫嗟離索。霞觴細酌。盡流年、青鏡易覺。算芙蓉、玉井香翻，不減舊階紅藥。寂寞。早玄空老，問字人稀，也勝投閣。騎鯨後約。追汗漫，記寥廓。便風帆高掛，雲濤千里，誰道蓬壺水弱。任蟠桃、滿路千花，自開自落。
秦樓月·憶秦娥
作者：韓元吉
朝代：宋

鶯聲寂。春風欲去難蹤跡。難蹤跡。幾枝紅葉，萬金消得。青銅鏡裡朱闌側。照人也似傾城色。傾城色。一尊莫負，賞心良夕。
訴衷情
作者：韓元吉
朝代：宋

疏疏密密未開時。裝點最繁枝。分明占斷秋思，一任曉風吹。金屢細，翠綃垂。畫闌西。嫦娥也道，一種幽香，幾處相宜。
謁金門
作者：韓元吉
朝代：宋

幽檻暑。又是一年重午。獵獵風蒲吹翠羽。楚天梅熟雨。往事瀟湘南浦。魂斷畫船簫鼓。雙葉石榴紅半吐。倩君聊寄與。
謁金門
作者：韓元吉
朝代：宋

春尚淺。誰把玉英裁翦。盡道梅梢開未遍。捲簾花滿院。樓上酒融歌暖。樓下水平煙遠。卻似湧金門外見。絮飛波影亂。
醉蓬萊
作者：韓元吉
朝代：宋

聽清歌初轉，翠嶺雲橫，乍飛還駐。水落秋明，正千巖呈露。況有賓朋，飄然才調，盡凌空鵷鷺。步繞西疇，同尋南澗，郊原新雨。好客聲名，鄭莊風韻，松菊栽成，故侯瓜圃。燕去鴻來，笑人生離聚。老子偷閒，愛君三徑，共一尊芳醑。待約梅仙，他年丹就，騎鯨飛去。
鵲橋仙
作者：韓元吉
朝代：宋

菊花黃後。山茶紅透。南國小春時候。蓬山高處綠雲間，有一個、仙宮誕秀。精神龜媚，骨毛鶴瘦。落落人中星斗。殷勤自折早梅芳，調一鼎、和羹為壽。
點絳唇
作者：韓元吉
朝代：宋

木落霜濃，探春只道梅花未。嫩紅相倚。灼灼新妝膩。莫問仙源，且問花前事。休辭醉。想君園□。總是生春地。
玉漏遲
作者：韓嘉彥
朝代：宋

杏香消散盡，須知自昔，都門春早。燕子來時，繡陌亂鋪芳草。蕙圃妖桃過雨，弄笑臉、紅篩碧沼。深院悄。綠楊巷陌，鶯聲爭巧。早是賦得多情，更遇酒臨花，鎮辜歡笑。數曲闌干，故國謾勞凝眺。漢外微雲盡處，亂峰鎖、一杆修竹。間琅玕，東風淚零多少。
元默書來作溪翁亭成且索詩因寄四章·其一
作者：韓淲
朝代：宋

潛山之水兮流幽幽，溪翁何在兮流不休。
昔之隠於此地兮將何求，後世之人兮因築亭以遨遊。
元默書來作溪翁亭成且索詩因寄四章·其三
作者：韓淲
朝代：宋

潛山之水兮波渙渙，溪翁何在兮波可玩。
昔之隠於此地兮信無患，後世之人兮因登亭以蕭散。
元默書來作溪翁亭成且索詩因寄四章·其二
作者：韓淲
朝代：宋

潛山之水兮聲潺潺，溪翁何在兮聲可觀。
昔之隠於此地兮應甚安，後世之人兮因名亭以考槃。
元默書來作溪翁亭成且索詩因寄四章·其四
作者：韓淲
朝代：宋

潛山之水兮源遠遠，溪翁何在兮源不見。
昔之隠於此地兮自無怨，後世之人兮因茲亭以繾綣。
少年遊
作者：韓淲
朝代：宋

閒尋杯酒，清翻曲語，相與送殘冬。天地推移，古今興替，斯道豈雷同。明窗玉蠟梅枝好，人情淡、物華濃。個樣風光，別般滋味，無夢聽飛鴻。
憶秦娥
作者：韓淲
朝代：宋

香滴滴。肌膚冰雪嬌無力。嬌無力。秋風涼冷，有誰消得。洗妝不奈雲鬟側。璧堂珠院空相憶。空相憶。輕顰淺笑，小梅標格。
桃源憶故人
作者：韓淲
朝代：宋

杏花雨裡東風峭。不比尋常開了。枝上飛來多少。人與春將老。山城燈火笙簫杳。夢到十洲三島。睡覺綺窗清曉。綠遍池塘草。
水龍吟
作者：韓淲
朝代：宋

從來江左夷吾，大名迥諸出公右。金堂玉室，瑤林瓊樹，龍麟蟠走。志在神皋，氣雄雲夢，十吞八九。問三槐盛事，當年初度，人應羨、青氈舊。說與文章太守。慶千秋、好為親壽。冰桃雪藕，霞裾月佩，鶯鸞歌奏。雨熟西疇，星躔南極，寶香凝晝。趁新涼，便約乘雲繞日，飲天漿酒。
海月謠
作者：韓淲
朝代：宋

晚秋煙渚。更舟倚、蕭蕭雨。水痕清汜，迤邐漸整，雲帆西去。三疊陽關，留下別離情緒。溪南一塢。對風月、誰為主。酒徒詩社，自此冷落，胸懷塵土。目送鴻飛，莫聽數柔櫓。
清平樂
作者：韓淲
朝代：宋

鳴琴單父。鳧舄宜飛去。不比河陽花滿樹。此意直高千古。清秋誕日相逢。乃同澗上村儂。笑指壺山為壽，仁心靜處加功。
清平樂
作者：韓淲
朝代：宋

蕭然在澗。景色秋來冠。幾縷明霞紅未斷。矯首時時遐觀。回思五馬清遊。分明前輩風流。留作山間佳話，更誰愁上眉頭。
清平樂
作者：韓淲
朝代：宋

常思高致。又見涼風起。歡喜年時為壽意。快寫山歌重寄。願公好德康寧。青雲收取功名。莫道而今官小，吾儒正要仁民。
滿江紅
作者：韓淲
朝代：宋

歸錦堂成，雲漢上、天垂新畫。有朱顏綠鬢，禁林仙客。玉局暫從香火社，金龜未報文章力。看彤庭、賜第別承恩，居君側。斑衣戲，蟠桃摘。翠袖倚，歌檀拍。正祥開初度，頌聲千百。又是臘前梅態度，幾多春近花訊息。想明年、今日醉西湖，光輝赫。
眼兒媚
作者：韓淲
朝代：宋

東風拂檻露猶寒。花重溼闌干。淡雲殢日，晨光微透，簾幕香殘。陰晴不定瑤階潤，新恨覺心闌。憑高望斷，綠楊南陌，無限關山。
眼兒媚
作者：韓淲
朝代：宋

西溪回合小青蒼。梅雨弄殘陽。意行隴畝，景分庭院，乳燕春長。酒深不用人歌嘯，鋤圃試商量。細晞菜甲，旋尋蔬筍，一夢黃粱。
眼兒媚
作者：韓淲
朝代：宋

風回香雪到梨花。山影是誰家。小窗未晚，重簷初霽，玉倚蒹葭。社寒不管人如此，依舊在天涯。碧雲暮合，芳心撩亂，醉眼橫斜。
繞池遊慢
作者：韓淲
朝代：宋

菏花好處，是紅酣落照，翠藹餘涼。繞郭從前無此樂，空浮動、山影林篁。幾度薰風晚，留望眼、立盡濠梁。誰知好事，初移畫舫，特地相將。驚起雙飛屬玉，縈小楫衝岸，猶帶生香。莫問西湖西畔□，□九里、松下侯王。且舉觴寄興，看閒人、來伴吟章。寸折柏枝，蓬分蓮實，徒系柔腸。
謁金門
作者：韓淲
朝代：宋

雲外月。畫出一痕清絕。梅已飄零桃未發。帶湖煙水闊。汀渚尚留微雪。不恨酒融歌歇。老我多情膠漫結。半醒空自說。
謁金門
作者：韓淲
朝代：宋

閒度日。愁裡費人辭闢。榆火新煙還熟食。小牆花檻直。錦字玉徽清集。何用主人留客。相賞暫時誰畫得。龐公非浪出。
謁金門
作者：韓淲
朝代：宋

不怕醉。記取吟邊滋味。幽草綠陰花絮裡。鶯啼雙燕起。老去是何鄉里。漠漠吳頭楚尾。一曲荒山清照水。殢渠杯酒旨。
謁金門
作者：韓淲
朝代：宋

人已醉。溪北溪南春意。擊鼓吹簫花落未。杏梅桃共李。水底魚龍驚起。推枕月明千里。伊呂衰翁徒爾耳。我懷猶未是。
謁金門
作者：韓淲
朝代：宋

行又住。水遠山遙村路。把酒問春春幾許。老年花似霧。坐上風流張緒。留我我還難去。卻憶章臺飛柳絮。只愁縈暮雨。
謁金門
作者：韓淲
朝代：宋

春尚早。春入湖山漸好。人去人來雖未老。酒徒猶恨少。梅落桃開煙島。日日更吹香草。一片芳心拚醉倒。冷雲藏落照。
謁金門
作者：韓淲
朝代：宋

花影半。晴色乍開雲卷。擇勝尋春愁日短。雨餘山路晚。澗底桃深紅滿。人意不禁閒遠。胡蝶繞枝啼鳥怨。東風吹酒面。
謁金門
作者：韓淲
朝代：宋

花肅肅。楊柳三眠未足。一棹溪山新漲綠。舊歡無夢續。莫問杜鵑啼蜀。只有江南水竹。北客淒涼無伴獨。春山生草木。
謁金門
作者：韓淲
朝代：宋

幽意熟。吟嘯春風自足。爽氣初生晴未燠。相逢休問卜。畫出高山盤谷。巖上飛雲相逐。他日江東思渭北。斷舷誰為續。
醉蓬萊
作者：韓淲
朝代：宋

問西湖好處，樓上薰風，有誰稱壽。十里荷香，對槐陰清晝。細浪揉藍，遠山凝黛，更管絃初奏。醉舞嗟嗟，歡聲沸沸，生申時候。膝下婆娑，老萊兒戲，帝所輝光，使衣呈繡。眷倚方隆，賜金章華綬。自此飛騰，鳳閣鸞臺，好滿斟醇酎。道骨仙風，朱顏青鬢，年年依舊。
醉蓬萊
作者：韓淲
朝代：宋

慶文章太守，燕寢凝香，誕彌佳節。庾嶺歸來，又經年梅發。棋酒心情，笙歌滋味，便合朝天闕。玉作山前，冰為水際，幾多風月。綠鬢朱顏，浩然相對，自是中原，舊家人物。鵷鷺班回，尚記陪清切。好把胸蟠萬卷，談笑了、濟時勳業。錦幄初溫，寶杯深勸，舞回香雪。
鵲橋仙
作者：韓淲
朝代：宋

紅梅已謝，杏花開也，一片海棠猶未。春風吹我帶湖煙，甚恰限、新晴天氣。黃昏樓上，燭花影裡，拼得那回滋味。暗塵絃索拂纖纖，夢留取、巫山十二。
鵲橋仙
作者：韓淲
朝代：宋

詩非漫與，酒非無算，都是悲秋興在。與君觴詠欲如何，畫不就、新涼境界。微雲抹月，斜河回鬥，隱隱奇奇怪怪。剛風九萬舞瑤林，甚些少、人間利害。
點絳唇
作者：韓淲
朝代：宋

山凹春生，探梅只道今年早。暗香迎曉。人與花能好。歲歲持杯，天地同難老。須吟嘯。放開懷抱。更約尋瑤草。
點絳唇
作者：韓淲
朝代：宋

竹隱高深，夏涼日有清風度。苧衣繩屨。鶴髮空相顧。翠撲流煙，又向溪翁去。青山路。要當同住。長佔無塵處。
點絳唇
作者：韓淲
朝代：宋

銀筆金花，斷腸有句閒揮掃。又還落了。梅片陽春小。古往今來，風味須才調。山林少。這些襟抱。輸與江東老。
點絳唇
作者：韓淲
朝代：宋

南陌柔桑，粉牆低見誰家女。燕飛鶯語。依約提籃去。老覺多情，夢也無分付。君知否。楚襄何處。一段陽臺雨。
念奴嬌
作者：韓玉
朝代：宋

吳東清勝，是吳山蒼翠，吳江澄綠。靈秀鍾人文物盛，歷歷皆非凡俗。而況君家，風流遺世，猶寄山陰曲。繼承才業，算來真是名族。聊恁駐節重湖，惠歌仁詠，藹豐年圖綠。行看登庸歸去後，誰展高才相續。壽日稱觴，一杯千歲，應見蟠桃熟。祝君難老，為君還更再祝。
清平樂
作者：韓玉
朝代：宋

梅花照雪。渾似人清絕。香疊紺螺雙背結。曾侍霓旌降節。如今卻向塵寰。棋中寄個清閒。縱使阿郎多病，也須偷畫春山。
番槍子
作者：韓玉
朝代：宋

莫把團扇雙鸞隔。要看玉溪頭、春風客。妙處風骨瀟閒，翠羅金縷瘦宜窄。轉面兩眉攢、青山色。到此月想精神，花似秀質。待與不清狂、如何得。奈向難駐朝雲，易成春夢恨又積。送上七香車春草碧。
霜天曉月
作者：韓玉
朝代：宋

竹籬茅屋。一樹扶疏玉。客裡十分清絕，有人在、江南北。佇目。詩思促。翠袖倚修竹。不是月媒風聘，誰人與、伴幽獨。
點絳唇
作者：韓琦
朝代：宋

病起懨懨，畫堂花謝添憔悴。亂紅飄砌。滴盡胭脂淚。惆悵前春，誰向花前醉。愁無際。武陵回睇。人遠波空翠。
清平樂
作者：韓璜
朝代：宋

秋光如水。釀作鵝黃蟻。散入千巖佳樹裡。惟許修門人醉。輕鈿重上風鬟。不禁月冷霜寒。步障深沈歸去，依然愁滿江山。
失調名
作者：韓維
朝代：宋

輕雲薄霧。散作催花雨。
胡搗練令·胡搗練
作者：韓維
朝代：宋

夜來風橫雨飛狂，滿地閒花衰草。燕子漸歸春悄。簾幕垂清曉。天將佳景與閒人，美酒寧嫌華皓。留取舊時歡笑。莫共秋光老。
鳳簫吟·芳草
作者：韓縝
朝代：宋

鎖離愁，連綿無際，來時陌上初燻。繡幃人念遠，暗垂珠淚，泣送徵輪。長亭長在眼，更重重、遠水孤雲。但望極樓高，盡日目斷王孫。消魂。池塘別後，曾行處、綠妒輕裙。恁時攜素手，亂花飛絮裡，緩步香裀。朱顏空自改，向年年、芳意長新。遍綠野，嬉遊醉眠，莫負青春。
念奴嬌
作者：韓駒
朝代：宋

海天向晚，漸霞收餘綺，波澄微綠。木落山高真個是，一雨秋容新沐。喚起嫦娥，撩雲撥霧，駕此一輪玉。桂華疏淡，廣寒誰伴幽獨。不見弄玉吹簫，尊前空對此，清光堪掬。霧鬢風鬟何處問，雲雨巫山六六。珠鬥斕斒，銀河清淺，影轉西樓曲。此情誰會，倚風三弄橫竹。
和待梅花从一字至十字句
作者：韦骧
朝代：宋

梅，迟迴。
雪已消，花未开。
傍山林馆，近水亭台。
相期白玉蕊，数费碧云才。
况有冰霜对偶，且无蜂蝶嫌猜。
含蓄清香知自负，包藏幽艷俟谁来。
岭头信兮使骑未至，楼间怨兮角声已哀。
提壶秉笔兮酣咏其侧，花神有知兮得不留心哉。
和待梅花从一字至十字句
作者：韦骧
朝代：宋

梅，迟回。雪已消，花未开。傍山林馆，近水亭台。相期白玉蕊，数费碧云才。况有冰霜对偶，且无蜂蝶嫌猜。含蓄清香知自负，包藏幽艳俟谁来。岭头信兮使骑未至，楼间怨兮角声已哀。提壶秉笔兮酣咏其侧，花神有知兮得不留心哉。
绍兴士人
作者：韩彦古
朝代：宋

绍兴士人，高宗绍兴末曾题诗鸣山祠。
事见《贵溪县志》卷一〇。
元默书来作溪翁亭成且索诗因寄四章
作者：韩淲
朝代：宋

潜山之水兮流幽幽，溪翁何在兮流不休。昔之隐于此地兮将何求，后世之人兮因筑亭以遨游。潜山之水兮声潺潺，溪翁何在兮声可观。昔之隐于此地兮应甚安，后世之人兮因名亭以考槃。潜山之水兮波涣涣，溪翁何在兮波可玩。昔之隐于此地兮信无患，后世之人兮因登亭以萧散。潜山之水兮源远远，溪翁何在兮源不见。昔之隐于此地兮自无怨，后世之人兮因兹亭以缱绻。
元默书来作溪翁亭成且索诗因寄四章·其一
作者：韩淲
朝代：宋

潜山之水兮流幽幽，溪翁何在兮流不休。
昔之隠于此地兮将何求，后世之人兮因筑亭以遨游。
元默书来作溪翁亭成且索诗因寄四章·其一
作者：韩淲
朝代：宋

潜山之水兮流幽幽，溪翁何在兮流不休。昔之隐于此地兮将何求，后世之人兮因筑亭以遨游。
元默书来作溪翁亭成且索诗因寄四章·其三
作者：韩淲
朝代：宋

潜山之水兮波涣涣，溪翁何在兮波可玩。
昔之隠于此地兮信无患，后世之人兮因登亭以萧散。
元默书来作溪翁亭成且索诗因寄四章·其三
作者：韩淲
朝代：宋

潜山之水兮波涣涣，溪翁何在兮波可玩。昔之隐于此地兮信无患，后世之人兮因登亭以萧散。
元默书来作溪翁亭成且索诗因寄四章·其二
作者：韩淲
朝代：宋

潜山之水兮声潺潺，溪翁何在兮声可观。
昔之隠于此地兮应甚安，后世之人兮因名亭以考槃。
元默书来作溪翁亭成且索诗因寄四章·其二
作者：韩淲
朝代：宋

潜山之水兮声潺潺，溪翁何在兮声可观。昔之隐于此地兮应甚安，后世之人兮因名亭以考槃。
元默书来作溪翁亭成且索诗因寄四章·其四
作者：韩淲
朝代：宋

潜山之水兮源远远，溪翁何在兮源不见。
昔之隠于此地兮自无怨，后世之人兮因兹亭以缱绻。
元默书来作溪翁亭成且索诗因寄四章·其四
作者：韩淲
朝代：宋

潜山之水兮源远远，溪翁何在兮源不见。昔之隐于此地兮自无怨，后世之人兮因兹亭以缱绻。
春遊
作者：項安世
朝代：宋

行，行。
日暖，烟輕。
舒遠矚，暢幽情。
小雨餘潤，微陰護晴。
草深時見蝶，葉密但聞鶑。
陌上青絲繫馬，樓頭銀字調箏。
滿城翠幰遮姚魏，只有東風爲不平。
憶秦娥
作者：顏奎
朝代：宋

水雲幽。怕黃霜竹生新愁。生新愁。如今何處，倚月明樓。龍吟杳杳天悠悠。騰蛟起舞鳴箜篌。鳴箜篌。聽吹短氣，江上無秋。
清平樂
作者：顏奎
朝代：宋

留君少住。且待晴時去。夜深水鶴雲間語。明日棠梨花雨。尊前不盡餘情。都上鳴弦細聲。二十四番風后，綠陰芳草長亭。
春游
作者：项安世
朝代：宋

行，行。日暖，烟轻。舒远瞩，畅幽情。小雨馀润，微阴护晴。草深时见蝶，叶密但闻莺。陌上青丝系马，楼头银字调筝。满城翠幰遮姚魏，只有东风为不平。
春游
作者：项安世
朝代：宋

行，行。
日暖，烟轻。
舒远瞩，畅幽情。
小雨余润，微阴护晴。
草深时见蝶，叶密但闻鶑。
陌上青丝繫马，楼头银字调筝。
满城翠幰遮姚魏，只有东风为不平。
采桑行
作者：顾禧
朝代：宋

日高高，蚕蠕蠕。蚕能衣被天下，不遑自保其躯。
瑞鶴仙
作者：餘
朝代：宋

怪新來瘦損。對鏡臺、霜華零亂鬢影。胸中恨誰省。正關山寂寞，暮天風景。貂裘漸冷。聽梧桐、聲敲露井。可無人、為向樓頭，試問塞鴻音信。爭忍。勾引愁緒，半掩金鋪，雨欺燈暈。家僮困臥，呼不應，自高枕。待催他、天際銀蟾飛上，喚取嫦娥細問。要乾坤，表裡光輝，照予醉飲。
滿江紅
作者：馬伯升
朝代：宋

人品如君，人盡道，士林橫絕。那更是、關西流慶，三山英傑。欣遇當年神降日，又逢初度陽生月。把八千餘歲祝君齡，為君說。君自有，封侯骨。君不是，棲鸞客。況如今東閣，正收人物。坦腹素知王逸少，求賢不必商巖說。便明朝、有詔自天來，君王禮。
迎享送神
作者：馬光祖
朝代：宋

長江兮淙淙，踞虎兮蟠龍。
秀羣英兮禮樂，覽千古兮焉窮。
蹇誰留兮青溪，穆將愉兮壽宮。
思至德兮肇蒼姬，避聖嗣兮興句吳。
竟長干兮游五湖，燁客星兮隠東廬。
坐根石兮定吳都，懷仲父兮秦淮隅。
燎赤壁兮偉北圖，憶尚書兮西明居。
孝感兮冰魚，鹿苑兮儒書。
起烏衣兮見夷吾，運百甓兮恢宏橅。
忠孝兮父子，將相兮叔姪。
登冶城兮想高世，酌貪泉兮徒西壁。
興文兮雷劉，著書兮陶蕭。
大節兮霜凜凜，謫仙兮風飄飄。
雲龍上下兮東野，桃花流水兮致堯。
肆滎陽兮忠憤，相先民兮迢迢。
天昌宋兮將有曹，平江南兮斧不膏。
德乖崖兮桑本袤，美中丞兮蓉幕高。
神明兮待制，忠恕兮膚使。
春風兮壽元氣，圖繪兮回天意。
出師門兮道與南，建留都兮垂萬世。
仗征鉞兮江無波，死封疆兮人知義。
采石兮功之奇，紫陽兮道之繼。
佐乃翁兮南軒，開厥後兮壹是。
澤斯民兮西山，儼元凱兮是似。
庀管鑰兮北門，思尚友兮古人。
建芳馨兮堂廡，合荃芷兮盈庭。
嫋秋風兮桂枝，繚荷屋兮杜衡。
薦菊兮寒泉，采藻兮落成。
浴蘭湯兮沐華，望美人兮並迎。
芳菲菲兮滿堂，靈之來兮如雲。
聊逍遥兮容與，集琳琅兮鏘鳴。
吉日兮辰良，蕙蒸兮椒漿。
元勳兮鉅德，日月兮齊光。
介民兮景福，昭昭兮未央。
高山兮景行，千秋兮難忘。
孤鸞
作者：馬子嚴
朝代：宋

沙堤香軟。正宿雨初收，落梅飄滿。可奈東風，暗逐馬蹄輕卷。湖波又遠漲綠，粉牆陰、日融煙暖。驀地刺桐枝上，有一聲春喚。任酒帘、飛動畫樓晚。便指數燒燈，時節非遠。陌上叫聲，好是賣花行院。玉梅對妝雪柳，鬧蛾兒、象生嬌顫。歸去爭先戴取，倚寶釵雙燕。
最高樓
作者：馬子嚴
朝代：宋

花解笑，冷淡不求知。長是殿、眾芳時。鮮鮮秀頸磋圓玉，洛陽翠佩剪琉璃。向人前，迎茉莉，送荼䕷。幾欲把、清香換春色。費多少、黃金酬不得。梅雨妒，麥風欺。細腰空戀當心蕊，同時猶結舊年枝。謝家娘，將遠寄，待憑誰。
月華清
作者：馬子嚴
朝代：宋

瑟瑟秋聲，蕭蕭天籟，滿庭搖落空翠。數遍丹楓，不見葉間題字。人何處、千里嬋娟，愁不斷、一江流水。遙睇。見徵鴻幾點，碧天無際。悵望月中仙桂。問竊藥佳人，誰與同歲。把鏡當空，照盡別離情意。心裡恨、莫結丁香，琴上曲、休彈秋思。怕裡。又悲來老卻，蘭臺公子。
桃源憶故人
作者：馬子嚴
朝代：宋

幾年閒作園林主。未向梅花著語。雪後又開半樹。風遞幽香去。斷魂不為花間女。枝上青禽□訴。我是西湖處士。長恨芳時誤。
水龍吟
作者：馬子嚴
朝代：宋

東君直是多情，好花一夜都開盡。杏梢零落，藥欄遲暮，不教寧靜。風度鞦韆，日移簾幕，翠紅交映。正太真浴罷，西施濃抹，都沉醉、嬌相稱。磨遍綠窗銅鏡。挽春衫、不堪比並。暮雲空谷，佳人何處，碧苔侵逕。睡裡相看，酒邊凝想，許多風韻。問因何，卻欠一些香味，惹旁人恨。
水龍吟
作者：馬子嚴
朝代：宋

買莊為貯梅花，玉妃一萬森庭戶。古來詞客，比方不類，可憐毫楮。誰掃塵凡，獨超物表，神仙中取。是崑丘標緻，射山風骨，除此外、吾誰與。九醞醍醐雪乳。和金盤、月邊清露。壽陽驕呆，單于疏賤，不堪充數。弄玉排簫，許瓊揮拍，胎禽飛舞。待先生，披著羊裘鶴氅，作園林主。
花心動
作者：馬子嚴
朝代：宋

雨洗胭脂，被年時、桃花杏花佔了。獨惜野梅，風骨非凡，品格勝如多少。探春常恨無顏色，試濃抹、當場微笑。趁時節，千般冶豔，是誰偏好。直與歲寒共保。問單于、如今幾分嬌小。莫怪山人，不識南枝，橫玉自來同調。豈須摘葉分明認，又何必、枯枝比較。恐桃李、開時妒他太早。
蘇幕遮
作者：馬子嚴
朝代：宋

地偏靈，天應瑞。簇簇銀花，團繞真珠蕊。金闋玉樓分十二。要伴姮娥，與月迴圈睡。月如花，花表歲。人到閏年，添個真奇異。不許揚州誇間氣。昨夜春風，吹送柴門裡。
錦纏道
作者：馬子嚴
朝代：宋

雨過園林，觸處落紅凝綠。正桑葉、齊如沃。嬌羞只恐人偷目。背立牆陰，慢展纖纖玉。聽鳩啼幾聲，耳邊相促。念蠶飢、四眠初熟。勸路旁、立馬莫踟躇，是那裡唱道秋胡曲。
沁園春
作者：馬廷鸞
朝代：宋

楊柳依依，我生之辰，與公共之。嘆嫋娜章臺，歌翻輕吹，飄零灞岸，影弄斜暉。花萼樓深，靈和殿古，人自淒涼柳自垂。相逢處，記吾儂墜地，嘉定明時。何須夢得君知。便穩道人生七十稀。笑桓大將軍，枝條如此，陶潛處士，門巷歸兮。幾陣花飛，一池萍碎，又向先生把壽卮。年年好，祝東風萬樓，老翠雲齊。
饒娥廟祀神歌·其一
作者：馬廷鸞
朝代：宋

日吉兮辰良，芳菲菲兮滿堂。
蕙殽烝兮蘭藉，奠桂酒兮椒漿。
靈連蜷兮既留，爛昭昭兮未央。
駕飛龍兮于征，邅吾道兮鄉之長城。
波滔滔兮淚盈盈，望汾潭兮磐石橫。
僊灘兮揚靈，揚靈兮未極，隠思君兮太息。
朝馳騖兮江之潯，夕弭節兮縣西之側，待娥不來兮使我心惻。
饒娥廟祀神歌·其三
作者：馬廷鸞
朝代：宋

自我天覆，雲之油油。
大田多稼兮，屯膏是憂。
雄虹朝隮兮，雌霓夕虬。
觸石兮通氣，雷車兮電幟。
雨甚至兮，神哉沛農。
有成功兮，懷雞黍之招邀。
士未失職兮，冀鵬鯤之扶摇。
錫之豐歲兮，俾爾餘饒。
報以修程兮，匪我宣驕。
揚桴兮拊鼓，餞飈游兮遠渚。
欲少留此靈瑣兮，日忽忽其將暮。
祝娥之來下兮，慰我士民于終古。
齊天樂
作者：馬廷鸞
朝代：宋

老夫耄矣，怪新年頓爾，□衰俱現。排悶篇詩，澆愁盞酒，自讀離騷自勸。長安日遠。悵舊國禾宮，故侯瓜畹。風景不殊，江濤如此世緣淺。莫莫休休□□，□□乾坤毀，幽懷無限。弱羽填波，輕裝浮海，其奈滄溟瀲灩。年華婉娩。況六十平頭，底須頑健。戲唱高詞，作還丹九轉。
□後圃成三絕句·其二
作者：馮伯規
朝代：宋

摇落枝頭□半空，紛紛群崔啅寒叢。
四山□合如封鎖，霜角憑晴聲更雄。
浄凉夜坐
作者：馮伯規
朝代：宋

水光灧灧竹陰□，何□□香露泛襟。
更欲□闌看身轉，一鈎弦月過□心。
春雲怨
作者：馮偉壽
朝代：宋

春風惡劣。把數枝香錦，和鶯吹折。雨重柳腰嬌困，燕子欲扶扶不得。軟日烘煙，乾風吹霧，芍藥荼䕷弄顏色。簾幕輕陰，圖書清潤，日永篆香絕。盈盈笑靨宮黃額。試紅鸞小扇，丁香雙結。團鳳眉心倩郎貼。教洗金罍，共看西堂，醉花新月。曲水成空，麗人何處，往事暮雲萬葉。
春風嫋娜
作者：馮偉壽
朝代：宋

被梁間雙燕，話盡春愁。朝粉謝，午花柔。倚紅闌故與，蝶圍蜂繞，柳綿無數，飛上搔頭。鳳管聲圓，蠶房香暖，笑挽羅衫須少留。隔院蘭馨趁風遠，鄰牆桃影伴煙收。些子風情未減，眉頭眼尾，萬千事、欲說還休。薔薇露，牡丹球。殷勤記省，前度綢繆。夢裡飛紅，覺來無覓，望中新綠，別後空稠。相思難偶，嘆無情明月，今年已是，三度如鉤。
木蘭花慢
作者：馮偉壽
朝代：宋

酒醒人世換，碧桃靚、海山春。任青鳥沈沈，紫鱗杳杳，有玉林人。宮袍掉頭未愛，愛荷衣、不染市朝塵。仙樣蓬萊翰墨，雲間鸞鳳精神。笑呼銀漢入金鯨。瓊苑自由身。羨咳唾成章，香薰花霧，音和韻鈞。六丁夜來捧去，便天人、也自嘆尖新。那得金箋飛灑，浩歌飛步蒼旻。
玉連環·解連環
作者：馮偉壽
朝代：宋

謫仙往矣，問當年、飲中儔侶，於今誰在。嘆沈香醉夢，胡塵日月，流浪錦袍宮帶。高吟三峽動，舞劍九州隘。玉皇歸覲，半空遺下，詩囊酒佩。雲月仰挹清芬，攬虯鬚、尚友千載。晉宋頹波，羲皇春夢，尊前一慨。待相將共躡，龍肩鯨背。海山何處，五雲靉靉。
眼兒媚
作者：馮偉壽
朝代：宋

自顰雙黛聽啼鴉。簾外翠煙斜。社前風雨，已歸燕子，未入人家。鞋兒試著無人看，莫是忒寬些。想它樓上，悶拈簫管，憔悴鶯花。
雲仙引
作者：馮偉壽
朝代：宋

紫鳳台高，紅鸞鏡裡，馡馡幾度秋馨。黃金重，綠雲輕。丹砂鬢邊滴粟，翠葉玲瓏煙剪成。含笑出簾，月香滿袖，天霧縈身。年時花下逢迎。有遊女、翩翩如五雲。亂擲芳英，為簪斜朵，事事關心。長向金風，一枝在手，嗅蕊悲歌雙黛顰。繞臨溪樹，對初弦月，露下更深。
喜遷鶯
作者：馮去非
朝代：宋

涼生遙渚。正綠芰擎霜，黃花招雨。雁外漁村，蛩邊蟹舍，絳葉滿秋來路。世事不離雙鬢，遠夢偏欺孤旅。送望眼，但憑舷微笑，書空無語。慵覷。清鏡裡，十載征塵，長把朱顏汙。借箸青油，揮毫紫塞，舊事不堪重舉。間闊故山猿鶴，冷落同盟鷗鷺。倦遊也，便檣雲柁月，浩歌歸去。
點絳唇
作者：馮去非
朝代：宋

秋滿孤篷，翠蒲紅蓼留人住。一簾香縷。邊影驚鴻度。小據胡床，舊事新情緒。憑誰訴。蠟燈犀塵。擬共西風語。
念奴嬌
作者：馮取洽
朝代：宋

高堂素壁，漫生綃十幅，圖張消暑。不奈火雲燒六合，逃也略無逃處。小派秋聲，巨籭涼點，吸欻來何許。故人詞翰，此時飛落蓬戶。何幸一笑掀髯，停杯浩唱，三嘆遺音古。雪碗冰甌無表裡，更貯三危鮮露。咀嚥生香，清寒入夢，展轉忘宵曙。對床誤喜，與君同聽風雨。
木蘭花慢
作者：馮取洽
朝代：宋

嘆年光婉晚，蒲柳質、易驚秋。況念遠懷人，停雲冪冪，時雨颼颼。西風墮來雁信，似知予、竟日倚溪樓。報道歸調湯劑，不知誰護衣篝。悠然富貴不須求。安樂萬緣休。但飽飯煎茶，婆娑永日，也勝閒愁。寒花自便寂寞，怕紛紛、蝶引與蜂勾。莫問障從何起，祗憑心有天遊。
沁園春
作者：馮取洽
朝代：宋

一雨霈然，六合全清，空無點埃。喜秋容新沐，為誰媚嫵，涼蟾留照，正爾徘徊。蠟屐清遊，漁蓑淡話，富貴於予何有哉。雙溪上，總舊盟鷗鷺，來往無猜。煙霞竹石松梅。更無數幽花陸續開。漸黃雞啄黍，肥堪一箸，浮蛆拍甕，美可三杯。兒解應門，翁方索句，俗客來時莫放來。青山好，盡從今日日，闥不妨排。
沁園春
作者：馮取洽
朝代：宋

人事好乖，雲散風流，暗思去年。記竹輿伊軋，報臨村裡，筇枝顛倒，忙返溪邊。翦韭新炊，尋桃小酌，取次歡謠俱可編。難忘處，是陽春一曲，群唱尊前。新晴又放花天。況家釀堪攜不用錢。想有人如玉，已過南市，無人伴我，重醉西阡。舊約難憑，新詞堪賦，樂事賞心那得全。歸來也，命兒將此意，寫以朱弦。
沁園春
作者：馮取洽
朝代：宋

問訊柳溪，溪上柳容，胡為帶埃。嘆陽春陡變，孰為披拂，賞音難遇，誰與徘徊。好在湖山，吾容不辱，寄徑垂條豈偶哉。休搖盪，且深根寧極，免俗人猜。何妨傍竹依梅。待青眼春回一笑開。盡攀絲弄葉，效顰施黛，籠韉拂帽，藉陰傳杯。未礙飛綿，一高千丈，風力微時穩下來。天難問，便陶門漢苑，一任安排。
沁園春
作者：馮取洽
朝代：宋

我愛□君，結屋並山，友松竹梅。有倦遊孤劍，暫懸素壁，醉吟行履，時印蒼苔。得失不驚，知恬交養，浩浩胸中何壯哉。須知道，似驊騮萬里，道路方開。相期湖上舒懷。莫放過花枝與酒杯。況上天已辦，河東新賦，圜橋樂得，海內英才。矍鑠溪翁，據鞍一笑，畫餅功名賦倘來。長堤上，正柳花荷氣，儘可追陪。
沁園春
作者：馮取洽
朝代：宋

有孤竹君，音節拂雲，諡曰洞簫。縱柳郎填就，周郎顧罷，欠伊品藻，律也難調。慚愧何郎。嗚嗚嫋嫋，翻入顎唇齒舌喉。誰知道，是郭郎親授，共貫同條。後來一輩枵枵。甚聲響都如鸚鵡嬌。嘆秦青已往，嘉榮何在，念奴骨朽，李八魂消。試向尊前，聽君一曲。前輩風流未覺凋。馮郎老，但點頭嚥唾，拼解金貂。
沁園春
作者：馮取洽
朝代：宋

稟氣之中，具聖之和，生逢令辰。算三春仲月，方才破二，百年大齊，恰則平分。立玉林深，散花庵小，中有け然自在身。詩何似，似蘇州閒遠，庾府清新。青鞋布襪烏巾。試勇往蓉溪一問津。有心香一瓣，心聲一闋，更攜阿艾，同壽靈椿。劫劫長存，生生不息，寧極深根秋又春。聊添我，作風流二老，歲歲尋盟。
沁園春
作者：馮取洽
朝代：宋

舉世紛紛，風靡波流，名氛利埃。有幽人嘉遁，長年修潔，寒花作伴，竟日徘徊。餐薦夕英，杯迎朝露，世味何如此味哉。揚揚蝶，盡弄芳來往，我又奚猜。雙溪約玉林梅。擬真到莊門一扣開。奈衢山風急，勒教回駕，橫壙水弱，未許浮杯。恨結停雲，神馳落月，白雪風前忽墮來。教兒唱，侑蓑翁一醉，無悶堪排。
金菊對芙蓉
作者：馮取洽
朝代：宋

寶鏡緣空，玉簪點水，蕩搖千頃寒光。正江妃月姊，鬥理明妝。扶闌一笑開詩眼，少容我、吟諷其旁。一川風露，滿懷冰雪，雲海彌茫。不妨倚醉乘狂。問天公覓取，幾曲漁鄉。聽小樓哀管，偷弄初涼。夜深歡極忘歸去，錦江釀透碧筒香。對花無語，花應笑我，不似張郎。
點絳唇
作者：馮時行
朝代：宋

十日春風，吹開一歲閒桃李。南柯驚起。歸踏春風尾。世事無憑，偶耳成憂喜。歌聲裡。落花流水。明日人千里。
點絳唇
作者：馮時行
朝代：宋

江上新晴，閒撐小艇尋梅去。自知梅處。香滿魚家路。路盡疏籬，一樹開如許。留人住。留人不住。黯淡黃昏雨。
點絳唇
作者：馮時行
朝代：宋

眉黛低顰，一聲春滿留蘇帳。卻從檀響。漸到梅花上。歸臥孤舟，梅影舟前揚。勞心想。岸橫千嶂。霜月鋪寒浪。
如夢令
作者：馮熔
朝代：宋

素養浩然之氣，鐵石心腸誰擬。蒿目縣前江，不逐隊魚遊戲。藏器。藏器。只等時乘奮起。
迎享送神
作者：马光祖
朝代：宋

长江兮淙淙，踞虎兮蟠龙。
秀群英兮礼乐，览千古兮焉穷。
蹇谁留兮青溪，穆将愉兮寿宫。
思至德兮肇苍姬，避圣嗣兮兴句吴。
竟长干兮游五湖，烨客星兮隐东庐。
坐根石兮定吴都，怀仲父兮秦淮隅。
燎赤壁兮伟北图，忆尚书兮西明居。
孝感兮冰鱼，鹿苑兮儒书。
起乌衣兮见夷吾，运百甓兮恢宏橅。
忠孝兮父子，将相兮叔侄。
登冶城兮想高世，酌贪泉兮徒西壁。
兴文兮雷刘，著书兮陶萧。
大节兮霜凛凛，谪仙兮风飘飘。
云龙上下兮东野，桃花流水兮致尧。
肆荥阳兮忠愤，相先民兮迢迢。
天昌宋兮将有曹，平江南兮斧不膏。
德乖崖兮桑本袤，美中丞兮蓉幕高。
神明兮待制，忠恕兮肤使。
春风兮寿元气，图绘兮回天意。
出师门兮道与南，建留都兮垂万世。
仗征钺兮江无波，死封疆兮人知义。
采石兮功之奇，紫阳兮道之继。
佐乃翁兮南轩，开厥后兮壹是。
泽斯民兮西山，俨元凯兮是似。
庀管钥兮北门，思尚友兮古人。
建芳馨兮堂庑，合荃芷兮盈庭。
嫋秋风兮桂枝，缭荷屋兮杜衡。
荐菊兮寒泉，采藻兮落成。
浴兰汤兮沐华，望美人兮并迎。
芳菲菲兮满堂，灵之来兮如云。
聊逍遥兮容与，集琳琅兮锵鸣。
吉日兮辰良，蕙蒸兮椒浆。
元勋兮钜德，日月兮齐光。
介民兮景福，昭昭兮未央。
高山兮景行，千秋兮难忘。
迎享送神
作者：马光祖
朝代：宋

长江兮淙淙，踞虎兮蟠龙。秀群英兮礼乐，览千古兮焉穷。蹇谁留兮青溪，穆将愉兮寿宫。思至德兮肇苍姬，避圣嗣兮兴句吴。竟长干兮游五湖，烨客星兮隐东庐。坐根石兮定吴都，怀仲父兮秦淮隅。燎赤壁兮伟北图，忆尚书兮西明居。孝感兮冰鱼，鹿苑兮儒书。起乌衣兮见夷吾，运百甓兮恢宏模。忠孝兮父子，将相兮叔侄。登冶城兮想高世，酌贪泉兮徒西壁。兴文兮雷刘，著书兮陶萧。大节兮霜凛凛，谪仙兮风飘飘。云龙上下兮东野，桃花流水兮致尧。肆荥阳兮忠愤，相先民兮迢迢。天昌宋兮将有曹，平江南兮斧不膏。德乖崖兮桑本袤，美中丞兮蓉幕高。神明兮待制，忠恕兮肤使。春风兮寿元气，图绘兮回天意。出师门兮道与南，建留都兮垂万世。仗征钺兮江无波，死封疆兮人知义。采石兮功之奇，紫阳兮道之继。佐乃翁兮南轩，开厥后兮壹是。泽斯民兮西山，俨元凯兮是似。庀管钥兮北门，思尚友兮古人。建芳馨兮堂庑，合荃芷兮盈庭。袅秋风兮桂枝，缭荷屋兮杜衡。荐菊兮寒泉，采藻兮落成。浴兰汤兮沐华，望美人兮并迎。芳菲菲兮满堂，灵之来兮如云。聊逍遥兮容与，集琳琅兮锵鸣。吉日兮辰良，蕙蒸兮椒浆。元勋兮钜德，日月兮齐光。介民兮景福，昭昭兮未央。高山兮景行，千秋兮难忘。
迎享送神
作者：马光祖
朝代：宋

长江兮淙淙，踞虎兮蟠龙。
秀羣英兮礼乐，览千古兮焉穷。
蹇谁留兮青溪，穆将愉兮寿宫。
思至德兮肇苍姬，避圣嗣兮兴句吴。
竟长干兮游五湖，烨客星兮隠东庐。
坐根石兮定吴都，怀仲父兮秦淮隅。
燎赤壁兮伟北图，忆尚书兮西明居。
孝感兮冰鱼，鹿苑兮儒书。
起乌衣兮见夷吾，运百甓兮恢宏橅。
忠孝兮父子，将相兮叔侄。
登冶城兮想高世，酌贪泉兮徒西壁。
兴文兮雷刘，着书兮陶萧。
大节兮霜凛凛，谪仙兮风飘飘。
云龙上下兮东野，桃花流水兮致尧。
肆荥阳兮忠愤，相先民兮迢迢。
天昌宋兮将有曹，平江南兮斧不膏。
德乖崖兮桑本袤，美中丞兮蓉幕高。
神明兮待制，忠恕兮肤使。
春风兮寿元气，图绘兮回天意。
出师门兮道与南，建留都兮垂万世。
仗征钺兮江无波，死封疆兮人知义。
采石兮功之奇，紫阳兮道之继。
佐乃翁兮南轩，开厥后兮壹是。
泽斯民兮西山，俨元凯兮是似。
庀管钥兮北门，思尚友兮古人。
建芳馨兮堂庑，合荃芷兮盈庭。
袅秋风兮桂枝，缭荷屋兮杜衡。
荐菊兮寒泉，采藻兮落成。
浴兰汤兮沐华，望美人兮并迎。
芳菲菲兮满堂，灵之来兮如云。
聊逍遥兮容与，集琳琅兮锵鸣。
吉日兮辰良，蕙蒸兮椒浆。
元勋兮鉅德，日月兮齐光。
介民兮景福，昭昭兮未央。
高山兮景行，千秋兮难忘。
饶娥庙祀神歌·其一
作者：马廷鸾
朝代：宋

日吉兮辰良，芳菲菲兮满堂。蕙殽烝兮兰藉，奠桂酒兮椒浆。灵连蜷兮既留，烂昭昭兮未央。驾飞龙兮于征，邅吾道兮乡之长城。波滔滔兮泪盈盈，望汾潭兮磐石横。仙滩兮扬灵，扬灵兮未极，隐思君兮太息。朝驰骛兮江之浔，夕弭节兮县西之侧，待娥不来兮使我心恻。
饶娥庙祀神歌·其一
作者：马廷鸾
朝代：宋

日吉兮辰良，芳菲菲兮满堂。
蕙殽烝兮兰藉，奠桂酒兮椒浆。
灵连蜷兮既留，烂昭昭兮未央。
驾飞龙兮于征，邅吾道兮乡之长城。
波滔滔兮泪盈盈，望汾潭兮盘石横。
僊滩兮扬灵，扬灵兮未极，隠思君兮太息。
朝驰骛兮江之浔，夕弭节兮县西之侧，待娥不来兮使我心恻。
饶娥庙祀神歌·其三
作者：马廷鸾
朝代：宋

自我天覆，云之油油。
大田多稼兮，屯膏是忧。
雄虹朝隮兮，雌霓夕虬。
触石兮通气，雷车兮电帜。
雨甚至兮，神哉沛农。
有成功兮，怀鸡黍之招邀。
士未失职兮，冀鹏鲲之扶摇。
锡之丰岁兮，俾尔余饶。
报以修程兮，匪我宣骄。
扬桴兮拊鼓，饯飈游兮远渚。
欲少留此灵琐兮，日忽忽其将暮。
祝娥之来下兮，慰我士民于终古。
饶娥庙祀神歌·其三
作者：马廷鸾
朝代：宋

自我天覆，云之油油。大田多稼兮，屯膏是忧。雄虹朝隮兮，雌霓夕虬。触石兮通气，雷车兮电帜。雨甚至兮，神哉沛农。有成功兮，怀鸡黍之招邀。士未失职兮，冀鹏鲲之扶摇。锡之丰岁兮，俾尔馀饶。报以修程兮，匪我宣骄。扬桴兮拊鼓，饯飙游兮远渚。欲少留此灵琐兮，日忽忽其将暮。祝娥之来下兮，慰我士民于终古。
漢宮春
作者：高伯達
朝代：宋

絳闕朝元。倦飛鸞控鶴，來寓人間。天教散舒和氣，好與春還。蓬瀛罷宴，褪仙裳、欲冠貂蟬。應是念、瀟湘勝概，來與蕃宣。宣室向來初見，嘆不如、文帝夜半虛前。多情吊沉賦罷，莫負留連。經綸事葉，向朝廷、誰與爭先。明歲好，雲屏間坐，十分宣勸金船。
九怀
作者：高似孙
朝代：宋

望九疑兮云雨，心惨惨兮思君。
冉冉兮愁痕，楚波深兮斑竹活。
历嵯峩兮极眺，讯遐心兮谁将。
蛟何跃兮衝波，鸿何惊兮离网。
湘有苹兮渚有荃，欲将诚兮无能宣。
苍莽兮何之，孰亮余兮㛹娟。
羽何音兮锵锵，凤何仪兮济济。
朝腾余轫兮梧阴，夕娱兮清澧。
蹇踌躇兮自喜，遡清川兮如洗。
植馆兮云中，树之兮石磊。
磊贝阙兮鳞堂，杂青枫兮始霜。
芷路兮蘅薄，桂飞橑兮兰房。
相芰荷兮可衣，美秋菊兮曾粮。
瑶华兮在席，江有蓠兮吐芳。
被薜兮带萝，表之兮以兰香。
彙众卉兮扬徽，贮芳辛兮同熏。
哀絃切兮入云，灵来下兮缤纷。
捐余珰兮中流，遗余玦兮北渚。
俨奉君兮嘉荐，乃遗余兮芳杜。
时契阔兮难再，聊歌风兮自语。
九怀
作者：高似孙
朝代：宋

望九疑兮云雨，心惨惨兮思君。冉冉兮愁痕，楚波深兮斑竹活。历嵯峨兮极眺，讯遐心兮谁将。蛟何跃兮冲波，鸿何惊兮离网。湘有蘋兮渚有荃，欲将诚兮无能宣。苍莽兮何之，孰亮余兮㛹娟。羽何音兮锵锵，凤何仪兮济济。朝腾余轫兮梧阴，夕娱兮清澧。蹇踌躇兮自喜，溯清川兮如洗。植馆兮云中，树之兮石磊。磊贝阙兮鳞堂，杂青枫兮始霜。芷路兮蘅薄，桂飞橑兮兰房。相芰荷兮可衣，美秋菊兮曾粮。瑶华兮在席，江有蓠兮吐芳。被薜兮带萝，表之兮以兰香。汇众卉兮扬徽，贮芳辛兮同薰。哀弦切兮入云，灵来下兮缤纷。捐余珰兮中流，遗余玦兮北渚。俨奉君兮嘉荐，乃遗余兮芳杜。时契阔兮难再，聊歌风兮自语。揽九州兮余忧，民将鱼兮谁瘳。水受令兮安流，菱芃芃兮方秋。老帝力兮茫茫，射神鱼兮飞舟。朝帝君兮不下，莽故疆兮生埃。踏苍龙兮倏东，栖灵游兮故宫。擢桂栋兮兰房，蕙帱兮荃床。翳残书兮罅？，杳空山兮神扬。神扬兮何极，有人来兮为之太息。湿刓石兮酒寒，隐怀君兮伤恻。荪桡兮桂楫，海若兮献月。采水碧兮紫渊，弄蠙珠兮冰穴。无一芳兮可酬，心难吐兮犹咽。砥柱兮汤汤，龙门兮阻长。事难古兮悲伤，迹苍奔兮蹇余以何往。朝欲逝兮河津，夕濯衣兮西溆。花涨兮波恶，鱼斗兮云舞。沐余冠兮嵯嵯，濯予珰兮楚楚。灵心怿兮来下，乃遗余兮芳杜。玩芳杜兮三嗅，时不来兮孰与。草长兮菲菲，越山青兮霏微。玉在佩兮欲语，望故宫兮如归。酒阔兮犹香，僾流光兮庭帏。芳俎进兮兰藉，玉鳞寒兮牲肥。灵翱兮醉只，笙嘘云兮沾衣。鼓轻舠兮无留，月共载兮依依。乐莫乐兮知几，哀莫哀兮别离。鹧鸪愁兮忘飞。江欲冷兮丹枫，月将缺兮初鸿。天如仄兮沉波，楫有声兮追风。易莫易兮谋功，难莫离兮图终。东山兮谁作，若斯人兮犹穷。水下鹥兮溶溶，山插云兮丛丛。叫夫君兮不闻，拊遗声兮如空。君不来兮谁晤，余心忧兮冲冲。越山兮青青，江波兮喷薄。万里兮长风，引惊澜兮去之。夫君兮以渊为期，水何为兮劳苦。越山兮升云，江水兮未平。举酒兮讯君，将与余兮心倾。若有人兮飐云旗，舞神鱼兮踏文螭。奏水星兮叫冰夷，横壮气兮海为飞。麋台兮生草，言如毛兮人杲杲。夕宿兮江皋，越兵西兮如拉槁。一沐浴兮九江，水扬波兮淙淙。飞余桡兮雁渚，舍余珰兮渔矼。望美人兮未来，心不怡兮难降。有酒兮如冰，呼脍具兮鱼龙腥。浇磊块兮洗磅礴，有老父兮愁偏醒。君之来兮鞭潮，令冰夷兮毋骄。抚余车兮安驱，海难填兮魂销。龙翼辀兮既东，旌翠昏兮生埃。蛟抗刃兮波赤，咽雾光兮蓬莱。乐莫乐兮佳游，哀莫哀兮忘归。箫钟兮铙鼓，吴歌兮楚舞。鱼飞兮雁奔，君之乐兮俣俣。憩跸兮嵯峨，陈席兮楚楚。撰德兮苍崖，秦夸声兮豪诩。骑杂遝兮銮玲珑，穷禹迹兮窥践宫。民如蟹兮谁能聪，海水作兮号鱼龙。欢未殚兮乐未终，金母号兮汉旌红。江上兮青山，水既去兮复还。引微风兮无澜，擢桂桨兮闲闲。望美人兮来下，灵翩翩兮从女。劈中流兮扬舲，雁邕邕兮遵渚。玉衣兮画裳，御清气兮前青凤。穆川后兮静波，湘君遗兮兰芳。行贞兮昭昭，珰明兮玉娟。天门兮为开，万夫哀兮惟女贤。翠帷下兮沉沉，花饮露兮阴阴。素鳞寒兮不动，寄风瑟兮瑶音。涉江兮采蘋，剪绡兮蠲尘。奉瑶华兮结辞，灵不见兮愁人。愁人兮柰何，目眇眇兮微波。路杳霭兮脩长，其柰何兮夕歌。若有人兮山阿，乐莫乐兮在薖。絜余佩兮有兰，惬余裳兮有萝。凌八荒兮骋望，怅山河兮悲壮。倒天汉兮濯江淮，眇风云兮晤怀。竹树兮冥蒙，海月兮朣胧。君何为兮山中，鸿奔南兮逼轻舟。歌闻天兮击中流，气浩浩兮横九州。山冉冉兮生雨，水汪汪兮迷浦。鴂一叫兮花愁，期美人兮春渚。砥苍崖兮燕危磐，枕渊洄兮夏留寒。谷怀烟兮川引雾，出渔乡兮入樵路。屋如悬兮石将危，荡兰舟兮扬桂旗。江有蓠兮溪有荪，沙一抹兮云垂垂。耒宜雨兮帆宜风，香在垆兮各为功。村醪熟兮春无度，水羞香兮雪登俎。晴阴节兮花乱飞，老渔歌兮野巫舞。灵埃乐兮憺忘归，人无忘兮雨而雨。维余舟兮款神关，石？？兮萝漫漫。帷之褰兮风毳急，石可憩兮苔痕斑。潭中人兮夜渔急，神鱼舞兮阴妃泣，报灵君兮千罟集。水如练兮月冥冥，若月弦兮作湘声。舟欲去兮且复留，耿不寐兮空隐忧。无诗文。
九怀 其七 秦游
作者：高似孙
朝代：宋

江上兮青山，水既去兮复还。引微风兮无澜，擢桂桨兮闲闲。望美人兮来下，灵翩翩兮从女。劈中流兮扬舲，雁邕邕兮遵渚。玉衣兮画裳，御清气兮前青凤。穆川后兮静波，湘君遗兮兰芳。行贞兮昭昭，珰明兮玉娟。天门兮为开，万夫哀兮惟女贤。翠帷下兮沉沉，花饮露兮阴阴。素鳞寒兮不动，寄风瑟兮瑶音。涉江兮采蘋，剪绡兮蠲尘。奉瑶华兮结辞，灵不见兮愁人。愁人兮柰何，目眇眇兮微波。路杳霭兮脩长，其柰何兮夕歌。
九怀 其三 思禹
作者：高似孙
朝代：宋

草长兮菲菲，越山青兮霏微。玉在佩兮欲语，望故宫兮如归。酒阔兮犹香，僾流光兮庭帏。芳俎进兮兰藉，玉鳞寒兮牲肥。灵翱兮醉只，笙嘘云兮沾衣。鼓轻舠兮无留，月共载兮依依。乐莫乐兮知几，哀莫哀兮别离。鹧鸪愁兮忘飞。
九怀 其二 苍梧帝
作者：高似孙
朝代：宋

揽九州兮余忧，民将鱼兮谁瘳。水受令兮安流，菱芃芃兮方秋。老帝力兮茫茫，射神鱼兮飞舟。朝帝君兮不下，莽故疆兮生埃。踏苍龙兮倏东，栖灵游兮故宫。擢桂栋兮兰房，蕙帱兮荃床。翳残书兮罅？，杳空山兮神扬。神扬兮何极，有人来兮为之太息。湿刓石兮酒寒，隐怀君兮伤恻。荪桡兮桂楫，海若兮献月。采水碧兮紫渊，弄蠙珠兮冰穴。无一芳兮可酬，心难吐兮犹咽。砥柱兮汤汤，龙门兮阻长。事难古兮悲伤，迹苍奔兮蹇余以何往。朝欲逝兮河津，夕濯衣兮西溆。花涨兮波恶，鱼斗兮云舞。沐余冠兮嵯嵯，濯予珰兮楚楚。灵心怿兮来下，乃遗余兮芳杜。玩芳杜兮三嗅，时不来兮孰与。
九怀 其六 浙水府
作者：高似孙
朝代：宋

君之来兮鞭潮，令冰夷兮毋骄。抚余车兮安驱，海难填兮魂销。龙翼辀兮既东，旌翠昏兮生埃。蛟抗刃兮波赤，咽雾光兮蓬莱。乐莫乐兮佳游，哀莫哀兮忘归。箫钟兮铙鼓，吴歌兮楚舞。鱼飞兮雁奔，君之乐兮俣俣。憩跸兮嵯峨，陈席兮楚楚。撰德兮苍崖，秦夸声兮豪诩。骑杂遝兮銮玲珑，穷禹迹兮窥践宫。民如蟹兮谁能聪，海水作兮号鱼龙。欢未殚兮乐未终，金母号兮汉旌红。
九怀 其四 越王台
作者：高似孙
朝代：宋

江欲冷兮丹枫，月将缺兮初鸿。天如仄兮沉波，楫有声兮追风。易莫易兮谋功，难莫离兮图终。东山兮谁作，若斯人兮犹穷。水下鹥兮溶溶，山插云兮丛丛。叫夫君兮不闻，拊遗声兮如空。君不来兮谁晤，余心忧兮冲冲。
九怀·其一
作者：高似孙
朝代：宋

望九疑兮云雨，心惨惨兮思君。冉冉兮愁痕，楚波深兮斑竹活。历嵯峨兮极眺，讯遐心兮谁将。蛟何跃兮冲波，鸿何惊兮离网。湘有蘋兮渚有荃，欲将诚兮无能宣。苍莽兮何之，孰亮余兮㛹娟。羽何音兮锵锵，凤何仪兮济济。朝腾余轫兮梧阴，夕娱兮清澧。蹇踌躇兮自喜，溯清川兮如洗。植馆兮云中，树之兮石磊。磊贝阙兮鳞堂，杂青枫兮始霜。芷路兮蘅薄，桂飞橑兮兰房。相芰荷兮可衣，美秋菊兮曾粮。瑶华兮在席，江有蓠兮吐芳。被薜兮带萝，表之兮以兰香。汇众卉兮扬徽，贮芳辛兮同薰。哀弦切兮入云，灵来下兮缤纷。捐余珰兮中流，遗余玦兮北渚。俨奉君兮嘉荐，乃遗余兮芳杜。时契阔兮难再，聊歌风兮自语。
九怀·思禹
作者：高似孙
朝代：宋

草长兮菲菲，越山青兮霏微。
玉在佩兮欲语，望故宫兮如归。
酒阔兮犹香，僾流光兮庭帏。
芳俎进兮兰藉，玉鳞寒兮牲肥。
灵翱兮醉只，笙嘘云兮霑衣。
鼓轻舠兮无留，月共载兮依依。
乐莫乐兮知几，哀莫哀兮别离。
鹧鸪愁兮忘飞。
九怀·浙水府
作者：高似孙
朝代：宋

君之来兮鞭潮，令冰夷兮毋骄。
抚余车兮安驱，海难填兮魂销。
龙翼辀兮既东，旌翠昏兮生埃。
蛟抗刃兮波赤，嚥雾光兮蓬莱。
乐莫乐兮佳游，哀莫哀兮忘归。
箫钟兮铙鼓，吴歌兮楚舞。
鱼飞兮雁奔，君之乐兮俣俣。
憩跸兮嵯峩，陈席兮楚楚。
撰德兮苍崖，秦夸声兮豪诩。
骑杂沓兮銮玲珑，穷禹迹兮窥践宫。
民如蟹兮谁能聪，海水作兮号鱼龙。
欢未殚兮乐未终，金母号兮汉旌红。
九怀·秦游
作者：高似孙
朝代：宋

江上兮青山，水既去兮復还。
引微风兮无澜，擢桂桨兮闲闲。
望美人兮来下，灵翩翩兮从女。
劈中流兮扬舲，雁邕邕兮遵渚。
玉衣兮画裳，御清气兮前青凤。
穆川后兮静波，湘君遗兮兰芳。
行贞兮昭昭，珰明兮玉娟。
天门兮为开，万夫哀兮惟女贤。
翠帷下兮沉沉，花饮露兮阴阴。
素鳞寒兮不动，寄风瑟兮瑶音。
涉江兮采苹，剪绡兮蠲尘。
奉瑶华兮结辞，灵不见兮愁人。
愁人兮柰何，目眇眇兮微波。
路杳霭兮修长，其柰何兮夕歌。
九怀·苍梧帝
作者：高似孙
朝代：宋

揽九州兮余忧，民将鱼兮谁瘳。
水受令兮安流，菱芃芃兮方秋。
老帝力兮茫茫，射神鱼兮飞舟。
朝帝君兮不下，莽故疆兮生埃。
踏苍龙兮倏东，栖灵游兮故宫。
擢桂栋兮兰房，蕙帱兮荃床。
翳残书兮罅𦉟，杳空山兮神扬。
神扬兮何极，有人来兮为之太息。
湿刓石兮酒寒，隠怀君兮伤恻。
荪桡兮桂檝，海若兮献月。
采水碧兮紫渊，弄蠙珠兮冰穴。
无一芳兮可酬，心难吐兮犹咽。
砥柱兮汤汤，龙门兮阻长。
事难古兮悲伤，迹苍奔兮蹇余以何往。
朝欲逝兮河津，夕濯衣兮西溆。
花涨兮波恶，鱼斗兮云舞。
沐余冠兮嵯嵯，濯予珰兮楚楚。
灵心怿兮来下，乃遗余兮芳杜。
玩芳杜兮三嗅，时不来兮孰与。
九怀·越王台
作者：高似孙
朝代：宋

江欲冷兮丹枫，月将缺兮初鸿。
天如仄兮沉波，檝有声兮追风。
易莫易兮谋功，难莫离兮图终。
东山兮谁作，若斯人兮犹穷。
水下鹥兮溶溶，山插云兮丛丛。
叫夫君兮不闻，拊遗声兮如空。
君不来兮谁晤，余心忧兮冲冲。
山中楚辞
作者：高似孙
朝代：宋

山如罨兮栖柔烟，鸟徘徊兮翠如褰。荫松柏兮牵丹泉，猿在上兮鹤在前。拍浮丘兮延偓佺，话坎离兮生坤乾。问山月兮今何年，月得道兮玄之玄。月澄午兮收云，嚼鲜芳兮予酒。朝列宿兮将举，炯其北兮惟斗。斡四令兮无惰，活元气兮眑眑。一罍兮上诉，思超凡兮辞垢。穆东皇兮受命，乐山中兮俱春。风引树兮欣欣，雨生波兮粼粼。天有心兮康予，朝复朝兮趋新。春空劳兮又去，山青青兮予亲。若古兮多奇，御夏兮高明。蹇千山兮在下，石吐泉兮泠泠。采新果兮半熟，被疏絺兮全轻。非老子兮孰悟，亦晋人兮予盟。风来南兮洗琴，棋落落兮争声。心有官兮自玉，天相知兮同醒。桂树兮团栾，篱菊兮可采。石磊磊兮沿荔，雁嗷嗷兮离叆。人心悽兮易凉，时令迁兮谁縡。揽古昔兮自怅，视彭殇兮何待。吁嗟秋兮，不以悲而能轻，不以愁而为怠。若得意兮骚者，酒淋骚兮如海。木蔌蔌兮皆冬，汛山林兮迎雪。匠此妙兮磅礴，信天人兮豪杰。当是时雁分黯淡之云，花弄扶疏之月。酒涉隽兮少对，诗造微兮自悦。天山兮谁饥，蔡州兮谁决。眇斯人兮毋作，雪霏霏兮空洁。
山中楚辞·其六
作者：高似孙
朝代：宋

木蔌蔌兮皆冬，汛山林兮迎雪。匠此妙兮磅礴，信天人兮豪杰。当是时雁分黯淡之云，花弄扶疏之月。酒涉隽兮少对，诗造微兮自悦。天山兮谁饥，蔡州兮谁决。眇斯人兮毋作，雪霏霏兮空洁。
朝丹霞·其一
作者：高似孙
朝代：宋

沐佳施兮清灵，涤三生兮无腥。
迅玄挺兮嘉会，蜕吾骨兮坯吾形。
欵乃辞
作者：高似孙
朝代：宋

帝子降兮北渚，目眇眇兮愁予。
袅袅兮秋风，洞庭波兮木叶下。
揭揭兮寒菼，濊濊兮轻罛。
有鹈兮在梁，鸿何为兮离网。
白苹深兮骋望，水之清兮濯缨。
翁不语兮嗔偏醒，欵乃一声兮天水渌。
欸乃辞
作者：高似孙
朝代：宋

帝子降兮北渚，目眇眇兮愁予。袅袅兮秋风，洞庭波兮木叶下。揭揭兮寒菼，濊濊兮轻罛。有鹈兮在梁，鸿何为兮离网。白蘋深兮骋望，水之清兮濯缨。翁不语兮嗔偏醒，欸乃一声兮天水渌。
九懷
作者：高似孫
朝代：宋

望九疑兮雲雨，心慘慘兮思君。
冉冉兮愁痕，楚波深兮斑竹活。
歷嵯峩兮極眺，訊遐心兮誰將。
蛟何躍兮衝波，鴻何驚兮離網。
湘有蘋兮渚有荃，欲將誠兮無能宣。
蒼莽兮何之，孰亮余兮㛹娟。
羽何音兮鏘鏘，鳳何儀兮濟濟。
朝騰余軔兮梧陰，夕娛兮清澧。
蹇躊躇兮自喜，遡清川兮如洗。
植館兮雲中，樹之兮石磊。
磊貝闕兮鱗堂，雜青楓兮始霜。
芷路兮蘅薄，桂飛橑兮蘭房。
相芰荷兮可衣，美秋菊兮曾糧。
瑶華兮在席，江有蘺兮吐芳。
被薜兮带蘿，表之兮以蘭香。
彙衆卉兮揚徽，貯芳辛兮同薰。
哀絃切兮入雲，靈來下兮繽紛。
捐余璫兮中流，遺余玦兮北渚。
儼奉君兮嘉薦，乃遺余兮芳杜。
時契闊兮難再，聊歌風兮自語。
九懷·思禹
作者：高似孫
朝代：宋

草長兮菲菲，越山青兮霏微。
玉在珮兮欲語，望故宮兮如歸。
酒闊兮猶香，僾流光兮庭幃。
芳俎進兮蘭藉，玉鱗寒兮牲肥。
靈翺兮醉只，笙噓雲兮霑衣。
鼓輕舠兮無留，月共載兮依依。
樂莫樂兮知幾，哀莫哀兮別離。
鷓鴣愁兮忘飛。
九懷·江夫人
作者：高似孫
朝代：宋

若有人兮山阿，樂莫樂兮在薖。
絜余珮兮有蘭，愜余裳兮有蘿。
凌八荒兮騁望，悵山河兮悲壯。
倒天漢兮濯江淮，眇風雲兮晤懷。
竹樹兮冥蒙，海月兮朣朧。
君何爲兮山中，鴻奔南兮逼輕舟。
歌聞天兮擊中流，氣浩浩兮橫九州。
山冉冉兮生雨，水汪汪兮迷浦。
鴂一叫兮花愁，期美人兮春渚。
九懷·浙水府
作者：高似孫
朝代：宋

君之來兮鞭潮，令冰夷兮毋驕。
撫余車兮安驅，海難填兮魂銷。
龍翼輈兮既東，旌翠昏兮生埃。
蛟抗刃兮波赤，嚥霧光兮蓬萊。
樂莫樂兮佳游，哀莫哀兮忘歸。
簫鍾兮鐃鼓，吳歌兮楚舞。
魚飛兮雁奔，君之樂兮俁俁。
憩蹕兮嵯峩，陳席兮楚楚。
撰德兮蒼崖，秦夸聲兮豪詡。
騎雜遝兮鑾玲瓏，窮禹迹兮窺踐宮。
民如蟹兮誰能聰，海水作兮號魚龍。
歡未殫兮樂未終，金母號兮漢旌紅。
九懷·秦遊
作者：高似孫
朝代：宋

江上兮青山，水既去兮復還。
引微風兮無瀾，擢桂槳兮閑閑。
望美人兮來下，靈翩翩兮從女。
劈中流兮揚舲，雁邕邕兮遵渚。
玉衣兮畫裳，御清氣兮前青鳳。
穆川后兮靜波，湘君遺兮蘭芳。
行貞兮昭昭，璫明兮玉娟。
天門兮爲開，萬夫哀兮惟女賢。
翠帷下兮沉沉，花飲露兮陰陰。
素鱗寒兮不動，寄風瑟兮瑶音。
涉江兮采蘋，剪綃兮蠲塵。
奉瑶華兮結辭，靈不見兮愁人。
愁人兮柰何，目眇眇兮微波。
路杳靄兮脩長，其柰何兮夕歌。
九懷·蒼梧帝
作者：高似孫
朝代：宋

攬九州兮余憂，民將魚兮誰瘳。
水受令兮安流，菱芃芃兮方秋。
老帝力兮茫茫，射神魚兮飛舟。
朝帝君兮不下，莽故疆兮生埃。
踏蒼龍兮倏東，棲靈游兮故宮。
擢桂棟兮蘭房，蕙幬兮荃床。
翳殘書兮罅𦉟，杳空山兮神揚。
神揚兮何極，有人來兮爲之太息。
濕刓石兮酒寒，隠懷君兮傷惻。
蓀橈兮桂檝，海若兮獻月。
采水碧兮紫淵，弄蠙珠兮冰穴。
無一芳兮可酬，心難吐兮猶咽。
砥柱兮湯湯，龍門兮阻長。
事難古兮悲傷，迹蒼奔兮蹇余以何往。
朝欲逝兮河津，夕濯衣兮西漵。
花漲兮波惡，魚鬭兮雲舞。
沐余冠兮嵯嵯，濯予璫兮楚楚。
靈心懌兮來下，乃遺余兮芳杜。
玩芳杜兮三嗅，時不來兮孰與。
九懷·越王臺
作者：高似孫
朝代：宋

江欲冷兮丹楓，月將缺兮初鴻。
天如仄兮沉波，檝有聲兮追風。
易莫易兮謀功，難莫離兮圖終。
東山兮誰作，若斯人兮猶窮。
水下鷖兮溶溶，山插雲兮叢叢。
叫夫君兮不聞，拊遺聲兮如空。
君不來兮誰晤，余心憂兮沖沖。
山中楚辭·其二
作者：高似孫
朝代：宋

月澄午兮收雲，嚼鮮芳兮予酒。
朝列宿兮將舉，炯其北兮惟斗。
斡四令兮無惰，活元氣兮眑眑。
一罍兮上訴，思超凡兮辭垢。
山中楚辭·其五
作者：高似孫
朝代：宋

桂樹兮團欒，籬菊兮可采。
石磊磊兮沿荔，雁嗷嗷兮離靉。
人心悽兮易凉，時令遷兮誰縡。
攬古昔兮自悵，視彭殤兮何待。
吁嗟秋兮，不以悲而能輕，不以愁而爲怠。
若得意兮騷者，酒淋騷兮如海。
山中楚辭·其六
作者：高似孫
朝代：宋

木蔌蔌兮皆冬，汛山林兮迎雪。
匠此妙兮磅礴，信天人兮豪傑。
當是時雁分黯淡之雲，花弄扶疏之月。
酒涉雋兮少對，詩造微兮自悅。
天山兮誰饑，蔡州兮誰决。
眇斯人兮毋作，雪霏霏兮空潔。
山中楚辭·其四
作者：高似孫
朝代：宋

若古兮多奇，御夏兮高明。
蹇千山兮在下，石吐泉兮泠泠。
采新果兮半熟，被疏絺兮全輕。
非老子兮孰悟，亦晉人兮予盟。
風來南兮洗琴，棋落落兮爭聲。
心有官兮自玉，天相知兮同醒。
朝丹霞·其一
作者：高似孫
朝代：宋

沐佳施兮清靈，滌三生兮無腥。
迅玄挺兮嘉會，蛻吾骨兮坯吾形。
欵乃辭
作者：高似孫
朝代：宋

帝子降兮北渚，目眇眇兮愁予。
嫋嫋兮秋風，洞庭波兮木葉下。
揭揭兮寒菼，濊濊兮輕罛。
有鵜兮在梁，鴻何爲兮離網。
白蘋深兮騁望，水之清兮濯纓。
翁不語兮嗔偏醒，欵乃一聲兮天水淥。
眼兒媚
作者：高似孫
朝代：宋

翠簾低護鬱金堂。猶自未忺妝。梨花新月，杏花新雨，怎奈昏黃。春今不管人相憶，欲去又相將。只銷相約，與春同去，須到君行。
花飛引
作者：高似孫
朝代：宋

花少思兮離離，企佳人兮不來。
風嫋嫋兮吹愁，綠滿樹兮香在苔。
鴂哀兮山裂，芳菲兮今歇。
杳新知兮誰悅，期佳人兮柰何別。
金人捧露盤
作者：高似孫
朝代：宋

下明光，違宣曲，上揚州。玉帳暖、十萬貔貅。梅花照雪，月隨歌吹到江頭。牙檣錦纜，聽雁聲、夜宿瓜州。南山客，東山妓，蒲萄酒，鷫鸘裘。佔何遜、杜牧風流。瓊花紅葉，做珠簾、十里遨頭。竹西歌吹，理新曲、人在春樓。
鶯啼序
作者：高似孫
朝代：宋

青旗報春來了，玉鱗鱗風旎。陳瑤席、新奏琳琅，窈窕來薦嘉社。桂酒洗瓊芳，麗景暉暉，日夜催紅紫。湛青陽新沐，人聲澹盪花裡。光泛崇蘭，坼遍桃李，把深心料理。共攜手、蘅室蘭房，奈何新恨如此。對佳時、芳情脈脈，眉黛蹙、羞搴瓊珥。折微馨、聊寄相思，莫愁如水。青苹再轉，淑思菲菲，春又過半矣。細雨溼香塵，未曉又止。莫教一鴂無聊，群芳亹亹。傷情漠漠，淚痕輕洗。曲瓊桂帳流蘇暖，望美人、又是論千里。佳期杳渺，香風不肯為媒，可堪玩此芳芷。春今漸歇，不忍零花，猶戀餘綺。度美曲、造新聲，樂莫樂此新知。思美人兮，有花同倚。年華做了，功成如委。天時相代何日已。悵春功、非與他時比。殷勤舉酒酬春，春若能留，□還亦喜。
黄居中瀟湘圖歌
作者：高似孫
朝代：宋

天晴而雨斷兮，作蒼梧九疑之高。
秋風行而川怒兮，泄瀟湘洞庭之奔流。
樹不知名兮山抱複嶺，沙不計程兮水趨它洲。
波作止兮蛟舞蛟蟄，雲晦明兮猿呼猿愁。
原不可作兮蘭亦塵土，賈傅歸漢兮鵩其何尤。
誰呼魚兮北澨有酒，誰鼓枻兮南津有舟。
懷斯人兮杳靄千里，目悵望兮吾其歸休。
念奴嬌
作者：高子芳
朝代：宋

蔥蔥佳氣，人都道、今日垂弧令旦。怪得歡聲如鼎沸，準擬華堂開宴。三虎容儀，二喬態度，爭捧金盃勸。瑤池王母，何妨引領仙眷。況有道骨仙風，靈丹秘決，鐘鼎何心戀。卻笑玉階軒冕客，難脫功名羈絆。蕭散陶籬，徜徉裴野，風月堪為伴。拳拳祝頌，壽齡期等龜算。
念奴嬌
作者：高惟月
朝代：宋

巖扃不鎖，算空洞深窈，是誰初鑿。帝遣六丁持月斧，亂把雲根鑱斫。駭目奇觀，恍如崩浪，洶湧從天落。謫仙何處，翠珉佳句如昨。惆悵白首重遊，多情還似，與青山有約。且對清尊酬勝賞，休想舞衣歌樂。景物依然，頭顱如許，何事嗟漂泊。翩翩歸興，故山無限林壑。
多麗
作者：高登
朝代：宋

人間世，偶然攘臂來遊。何須恁、乾坤角抵，又成冷笑俳優。且寬心、待他天命，謾鼓舌、誇吾人謀。李廣不侯，劉蕡未第，千年公論合誰羞。往矣瓦飄無意，甑墮懶回頭。真堪笑，直鉤論議，圓枘機籌。幸斯道、元無得喪，壯心豈有沈浮。好溫存、困中節概，莫冷落、窮里風流。酒滴珍珠，飯鈔雲子，醉飽臥信緣休。歸去也，幅巾談笑，卒歲且優遊。迴圈事，亡羊須在，失馬何憂。
八歸
作者：高觀國
朝代：宋

楚峰翠冷，吳波煙遠，吹袂萬里西風。關河迥隔新愁外，遙憐倦客音塵，未見徵鴻。雨帽風巾歸夢杳，想吟思、吹入飛蓬。料恨滿、幽苑離宮。正愁黯文通。秋濃。新霜初試，重陽催近，醉紅偷染江楓。瘦筇相伴，舊遊回首，吹帽知與誰同。想萸囊酒盞，暫時冷落菊花叢。兩凝佇，壯懷立盡，微雲斜照中。
喜遷鶯
作者：高觀國
朝代：宋

涼雲歸去。再約著，晚來西樓風雨。水靜簾陰，鷗閒菰影，秋到露汀煙浦。試省喚回幽恨，盡是愁邊新句。倦登眺，動悲涼還在，殘蟬吟處。悽楚。空見說，香鎖霧扃，心似秋蓮苦。寶瑟彈冰，玉臺窺月，淺澹可憐偷聚。幾時翠溝題葉，無復繡簾吹絮。鬢華晚，念庾郎情在，風流誰與。
喜遷鶯
作者：高觀國
朝代：宋

歌聲悽怨。是幾度訴春，春都不管。感綠驚紅，顰煙啼月，長是為春消黯。玉骨瘦無一把，粉淚愁多千點。可憐損，任塵侵粉蠹，舞裙歌扇。轉盼。塵夢斷。峽裡雲歸，空想春風面。燕子樓空，玉臺妝冷，湖外翠峰眉淺。綺陌斷魂名在，寶篋返魂香遠。此情苦，問落花流水，何時重見。
少年遊
作者：高觀國
朝代：宋

春風吹碧，春雲映綠，曉夢入芳裀。軟襯飛花，遠連流水，一望隔香塵。萋萋多少江南恨，翻憶翠羅裙。冷落閒門，悽迷古道，煙雨正愁人。
憶秦娥
作者：高觀國
朝代：宋

歌聲閒。蘭舟只隔芙蓉灣。芙蓉灣。扇搖波影，風捲雲鬟。餘音嫋嫋留餘歡。雙鴛飛處傳情難。傳情難。曲終人去，愁寄湖山。
憶秦娥
作者：高觀國
朝代：宋

棲烏驚。隔窗月色寒於冰。寒於冰。澹移梅影，冷印疏欞。幽香未覺魂先清。無端勾起相思情。相思情。惱人無睡，直到天明。
東風第一枝
作者：高觀國
朝代：宋

玉潔生英，冰清孕秀，一枝天地春早。素盟江國芳寒，舊約漢宮夢曉。溪橋獨步，看灑落、仙人風表。似妙句、何遜揚州，最惜細吟清峭。香暗度、照影波渺。春暗寄、付情雲杳。愛隨青女橫陳，更憐素娥窈窕。調羹雅意，好贊助、清時廊廟。羨韻高、只有松筠，共結歲寒難老。
東風第一枝
作者：高觀國
朝代：宋

燒色回青，冰痕綻白，嬌雲先釀酥雨。縱寒不壓葭塵，應時已鞭黛土。東君入夜，怕預惱、詩邊心緒。意轉新，無奈吟魂，醉裡已題春句。香夢醒、幾花暗吐。綠睡起、幾絲偷舞。酒醅清惜重斟，菜甲嫩憐細縷。玉纖綵勝，願歲歲、春風相遇。要等得、明日新晴，第一待尋芳去。
水龍吟
作者：高觀國
朝代：宋

道山玉府真仙，去年再履論思地。西清禁域，眷深名重，年高身退。玉振金聲，水增川湧，德兼才貴。愛知章引去，安車穩駕，軒冕付、談笑外。蘭玉孫枝競秀，奉親歡、萊衣同戲。蓬萊東接，苧蘿西顧，三山聳翠。賜杖清朝，命堂綠野，放懷高致。似太公出將，衛公入相，為蒼生起。
水龍吟
作者：高觀國
朝代：宋

夜來曾跨青虯，海風嫋嫋吹襟袖。蓬萊誤入，群仙爭問，劉郎安否。玉塵冰壺，日庭星角，孕成奇秀。看丹分寶鼎，籙傳秘篋，聞重寄、長生酒。歸夢驚回曉漏。正長庚、輝躔南鬥。祥開華旦，菊香秋杪，棖黃霜後。筆掃龍蛇，句裁螭錦，俊才誰右。看功勳繡袞，家聲再振，數千齡壽。
水龍吟
作者：高觀國
朝代：宋

舊家心緒如雲，乍舒乍卷初無定。西郊載雨，東城隔霧，還開晴景。愛惱花陰，喜移月地，朦朧清影。任無心有意，溶溶曳曳，蕭散處、有誰問。朝暮如今難準。枉教他、惜春人恨。遠峰依舊，前蹤何在，有時愁凝。此興飄然，不妨吹斷，一川輕暝。待良宵，再入高唐夢裡，覓巫陽信。
永遇樂
作者：高觀國
朝代：宋

淺暈修娥，脆痕紅粉，猶記窺戶。香斷簾空，塵生砌冷，誰喚青鸞舞。春風花信，秋宵月約，歷歷此心曾許。銜芳恨、千年怨結，玉骨未應成土。木蘭艇子，莫愁何在，謾系寒江煙樹。事逐雲沈，情隨佩冷，短夢分今古。一杯遙夜，孤光難曉，多少碎人腸處。空悽黯、西風細雨，盡吹淚去。
清平樂
作者：高觀國
朝代：宋

盤枝翦翠。葉葉西風意。吹上玉人云□底。無限新涼氣味。飄蕭露捲菸柔。絕憐不逐宮流。寄語多情宋玉，悲秋得似宜秋。
清平樂
作者：高觀國
朝代：宋

春蒲雨溼。燕子低飛急。雲壓前山群翠失。煙水滿湖輕碧。小蓮相見灣頭。清寒不到青樓。請上琵琶絃索，今朝破得春愁。
燭影搖紅
作者：高觀國
朝代：宋

別浦潮平，遠村帆落煙江冷。徵鴻相喚著行飛，不耐霜風緊。雪意垂垂未定。正慘慘、雲橫凍影。酒醒情緒，日晚登臨，淒涼誰問。行樂京華，軟紅不斷香塵噴。試將心事卜歸期，終是無憑準。寥落年華將盡。誤玉人、高樓凝恨。第一休負，西子湖邊，江梅春信。
瑞鶴仙
作者：高觀國
朝代：宋

一枝蒼玉冷。愛露節霜根，從來孤勁。提攜遠塵境。自清臞骨力，歲寒心性。登臨助興。甚偏與，芒鞋相稱。笑葛洪、陂外騰飛，渺渺水閒煙迥。尋勝。撥開林影，斫破苔痕，緩支幽徑。分雲度嶺。待隨處、問梅信。任香挑村醑，寒拖夜月，識盡江山好景。扣禪關拗折，歸來萬緣自靜。
眼兒媚
作者：高觀國
朝代：宋

輕雲終被斷雲留。不肯放春愁。翠樓舊倚，粉牆重見，歌酒風流。今朝畢竟吟情澹，芳意未全酬。東風向晚，鶯花有意，吹轉船頭。
聲聲慢
作者：高觀國
朝代：宋

壺天不夜，寶炷生香，光風蕩搖金碧。月灩冰痕，花外峭寒無力。歌傳翠簾盡卷，誤驚回、瑤臺仙蹟。禁漏促，拼千金一刻，未酬佳夕。卷地香塵不斷，最得意、輸他五陵狂客。楚柳吳梅，無限眼邊春色。鮫綃暗中寄與，待重尋、行雲訊息。乍醉醒，怕南樓、吹斷曉笛。
臨江仙
作者：高觀國
朝代：宋

風月生來人世，夢魂飛墮仙津。青春日日醉芳塵。一鞭花陌曉，雙槳柳橋春。前度詩留醉袖，昨宵香浥羅巾。小姬飛燕是前身。歌隨流水咽，眉學遠山顰。
花心動
作者：高觀國
朝代：宋

碧蘚封枝，點寒英、疏疏玉清冰潔。夢憶舊家，春與新恩，曾映壽陽妝額。綠裙青袂南鄰伴，應怪我、精神都別。恨衰晚、春風意思，頓成羞怯。猶念橫斜性格。惱和靖吟魂，自來清絕。斜傍勁松，偷倚修篁，總是歲寒相識。綠陰結子當時意，到如今、芳心消歇。小橋夜，清愁倦陪澹月。
蘭陵王
作者：高觀國
朝代：宋

鳳簫咽。花底寒輕夜月。蘭堂靜，香霧翠深，曾與瑤姬恨輕別。羅巾淚暗疊。情人歌聲怨切。殷勤意，欲去又留，柳色和愁為重摺。十年迥悽絕。念髻怯瑤簪，衣褪香雪。雙鱗不渡煙江闊。自春來人見，水邊花外，羞倚東風翠袖怯。正愁恨時節。南陌。阻金勒。甚望斷青禽，難倩紅葉。春愁欲解丁香結。整新歡羅帶，舊香宮篋。淒涼風景，待見了，盡向說。
蘭陵王
作者：高觀國
朝代：宋

灑虛閣。冪冪天垂似幕。春寒峭，吹斷萬絲，溼影和煙暗簾箔。清愁晚來覺。佳景愔愔過卻。芳郊外，鶯恨燕愁，不管鞦韆冷紅索。行雲楚臺約。念今古凝情，朝暮如昨。啼紅溼翠春情薄。謾一犁江上，半篙堤外，勾引輕陰趁暮角。正孤緒寂寞。斑駁。止還作。聽點點簷聲，沈沈春酌。只愁入夜東風惡。怕催教花放，趁將花落。冥冥菸草，夢正遠，恨怎託。
解連環
作者：高觀國
朝代：宋

浪搖新綠。漫芳洲翠渚，雨痕初足。蕩霽色、流入橫塘，看風外漪漪，皺紋如縠。藻荇縈迴，似留戀、鴛飛鷗浴。愛嬌雲蘸色，媚日挼藍，遠迷心目。仙源漾舟岸曲。照芳容幾樹，香浮紅玉。記那回、西洛橋邊，裙翠傳情，玉纖輕掬。三十六陂，錦鱗渺、芳音難續。隔垂陽，故人望斷，浸愁萬斛。
解連環
作者：高觀國
朝代：宋

露條菸葉。惹長亭舊恨，幾番風月。愛細縷、先窣輕黃，漸拂水藏鴉，翠陰相接。纖軟風流，眉黛淺、三眠初歇。奈年華又晚，縈絆遊蜂，絮飛晴雪。依依灞橋怨別。正千絲萬緒，難禁愁絕。悵歲久、應長新條，念曾系花驄，屢停蘭楫。弄影搖晴，恨閒損、春風時節。隔郵亭，故人望斷，舞腰瘦怯。
訴衷情
作者：高觀國
朝代：宋

西樓楊柳未勝煙。寒峭落梅天。東風渡頭波晚，一棹木蘭船。花態度，酒因緣。只春憐。屏開山翠，雨怯雲嬌，盡付愁邊。
謁金門
作者：高觀國
朝代：宋

煙墅暝。隔斷仙源芳徑。雨歇花梢魂未醒。溼紅如有恨。別後香車誰整。怪得畫橋春靜。碧漲平湖三十頃。歸云何處問。
金人捧露盤
作者：高觀國
朝代：宋

楚宮閒，金成屋，玉為闌。斷雲夢、容易驚殘。驪歌幾疊，至今愁思怯陽關。清音恨阻，抱哀箏、知為誰彈。年華晚，月華冷，霜華重，鬢華斑。也須念、閒損雕鞍。斜緘小字，錦江三十六鱗寒。此情天闊，正梅信、笛裡關山。
金人捧露盤
作者：高觀國
朝代：宋

念瑤姬，翻瑤佩，下瑤池。冷香夢、吹上南枝。羅浮夢杳，憶曾清曉見仙姿。天寒翠袖，可憐是、倚竹依依。溪痕淺，雲痕凍，月痕澹，粉痕微。江樓怨、一笛休吹。芳音待寄，玉堂煙驛兩悽迷。新愁萬斛，為春瘦、卻怕春知。
金人捧露盤
作者：高觀國
朝代：宋

夢湘雲，吟湘月，吊湘靈。有誰見、羅襪塵生。凌波步弱，揹人羞整六銖輕。娉娉嫋嫋，暈嬌黃、玉色輕明。香心靜，波心冷，琴心怨，客心驚。怕佩解、卻返瑤京。杯擎清露，醉春蘭友與梅兄。蒼煙萬頃，斷腸是、雪冷江清。
隔浦蓮·隔浦蓮近拍
作者：高觀國
朝代：宋

銀灣初霽暮雨。鵲赴秋期去。淺月窺清夜，涼生一天風露。纖巧雲暗度。河橋路。縹緲乘鸞女。正容與。西廂舊約，玉嬌誰見私語。柔情不盡，好似冰綃雲縷。回首天涯又怨阻。無語。西風魂斷機杼。
點絳唇
作者：高觀國
朝代：宋

釣月蓬閒，載詩卻向旗亭醉。翠蒲陰外。莫放雙鷗起。水佩仙裳，酒落煙雲意。來相試。玉綃新制。要寫蓬壺記。
點絳唇
作者：高觀國
朝代：宋

天外青鸞，幾時常向人間住。斷歌零舞。月上桐陰暮。憔悴潘郎，不解為花主。知何處。夢雲愁雨。怕向西樓去。
齊天樂
作者：高觀國
朝代：宋

碧雲闕處無多雨，愁與去帆俱遠。倒葦沙閒，枯蘭漵冷，寥落寒江秋晚。樓陰縱覽。正魂怯清吟，病多依黯。怕挹西風，袖羅香自去年減。風流江左久客，舊遊得意處，朱簾曾卷。載酒春情，吹簫夜約，猶憶玉嬌香軟。塵棲故苑，嘆璧月空簷，夢雲飛觀。送絕徵鴻，楚峰煙數點。
齊天樂
作者：高觀國
朝代：宋

晚雲知有關山念，澄霄捲開清霽。素景分中，冰盤正溢，何啻嬋娟千里。危闌靜倚。正玉管吹涼，翠觴留醉。記約清吟，錦袍初喚醉魂起。孤光天地共影，浩歌誰與舞，淒涼風味。古驛煙寒，幽垣夢冷，應念秦樓十二。歸心對此。想鬥插天南，雁橫遼水。試問妲娥，有誰能為寄。
齊天樂
作者：高觀國
朝代：宋

叢幽一笑東籬曉，霜華又隨香冷。暈色黃嬌，低枝翠婉，來趁登高佳景。誰偏管領。是彭澤歸來，未荒三徑。最愜清觴，道家標緻自風韻。南山依舊翠倚，採花無限思，西風吹醒。萬蕊金寒，三秋夢好，曾記餐英清詠。斕斑淚沁。怕節去蜂愁，雨荒煙暝。明日重陽，為誰簪短鬢。
失調名
作者：高遠
朝代：宋

夢繞荊溪，蟹肥春甕滿。
八聲甘州
作者：魏了翁
朝代：宋

自王家無怨住襄城，世總生賢。似謝階蘭玉，馬庭梧竹，一一堪憐。富貴關人何事，且問此何緣。又踏前朝腳，領蜀山川。點檢重關複閣，尚甘棠匝地，喬木參天。中興規畫，父老至今傳。六十年、山河未改，只芳菲、不斷緊相聯。相將又，參陪宰席，還似當年。
千秋歲引
作者：魏了翁
朝代：宋

天生耆德，占斷四時先。春院落，錦山川。萬家燈市明朱紫，一庭花豔傍貂蟬。婦承姑，翁抱息，子差肩。匼匝是、文公開九帙。陸續看、武公逾九十。從九九，到千千。海風謾送天雞舞，蟄雷未喚壑龍眠。且從他，歌緩緩，鼓咽咽。
喜遷鶯
作者：魏了翁
朝代：宋

鬢霜盈握。嘆芻牧荒墟，稻粱衰索。落日牛羊，晚雲鴻雁，傍地飛空無託。牧人困和雨睡，田父醉連雲酌。醉夢未醒，虎嗥川穀，麕驚林薄。離別。誰不惡。心事同時，都不論離合。眼底時幾，鼻端人物，誰辨北征東略。最憐世途局趣，只道書生疏闊。無可贈君，松陰庭院，菊華籬落。
念奴嬌
作者：魏了翁
朝代：宋

劉郎初度隨春到，尚記綵衣春立。又上夫人千歲壽，相望不爭旬日。琴瑟儀刑，山河態度，長是春風識。都將和氣，蒸成滿院紅白。我被五斗紅陳，三升官酒，驅到郪城北。解後相逢同一笑，此會幾年難覓。寶蠟燒春，花光縞夜，未放觥籌急。天然真樂，儻來知是疣物。
念奴嬌
作者：魏了翁
朝代：宋

修姱人物，元如許、誰把屏星留卻。弄破峨眉山月影，似作平分訊息。卷霧名譚，翳雲長袖，未稱三池客。且然袖手，人間煩暑方劇。分手未見前期，風前耿耿，目斷斜陽角。亦欲乘風歸去也，問訊故山猿鶴。紞鼓催雞，揮弦送雁，轉首成乖各。願加飡飯，書來頻寄新作。
念奴嬌
作者：魏了翁
朝代：宋

固陵江上，暮雲急、一夜打頭風雨。催送江船上水，笑指□山歸去。靴帽叢中，漁樵席上，總是安行處。惟餘舊話，為公今日拈取。見說家近岷山，翠雲平楚，萬古青如故。要把平生三萬軸，喚取山靈分付。廬阜嵩高，睢陽嶽麓，會與岷為伍。及時須做，鬢邊應未遲暮。